XX. Mendeko Poesia Kaierak (I)\nXX. Mendeko Poesia Kaieren lehen argitaldia aurkezteko\nKoldo Izagirrek eman zuen hitzaldia (2000-06-30)\nLirikaren helburua espresio perfeta lortzea da, horregatik ezagutzen ditugu beti testu bera idazten eta berridazten bizi osoa ematen duten poetak: tornuan daukaten pieza behin eta berriz leuntzen ari diren aprendizak dira, lima eskuan. Baiki, mekanikak, geometriak ere, horixe baitu helburu: espresio perfeta.\nZein ote da espresio perfeta\ngaldetzen diozu zure buruari\norri isilaren iseka zuriari\nInguruko gauzei oharturik, haiei galdetzen diezu lehenik\nmahaineko liburu sortari, boligrafo etzanei,\nhormako argazki histuei, egutegi zekenari\noroimenaren oihartzunak edo liburuen hitzak bezain isilik\nez baitute fitsik erantzuten.\nHastiatua, leihora hurbiltzen zara\neta handik, urrunera, haitz bat ikusten duzu\neta haren gibelean eguzkia\nastiro ezkutatzen, prezisio suharrez.\nZu hari begira, eguzkia nola ezkutatzen den\nbegira dagoen gizaseme bat zara\neta zure aurretik egon diren guztiak orobat\nbaina zein da horren espresio perfeta\ntemaz galdetzen diozu kristalean erratuz\nurrats kexuan dabilen euli katiguari\nhorren hegan nahiak ere hitz bat besterik ez baitu\nbaina hitz hori...\nhitz hori zenbat aldiz ez ote duzu entseatu\nzein luzaz ez ote duzu zelatu, nerabeak amodioa\nzein gostarik inoiz erdietsi ere ez ote duzu loriazko\nhatxeman ezineko hitz hori\nzure gogoko hitz bakarra.\nHerriaren azken erribaletako mugan\nhaizeak zuhaitzak biluzten dihardu\npasio pausatuzko errito zaharrean fagoak\nezkiak, zumarrak, platanoak fereka inbisiblez biluzten.\nAmoros isil hoientzat ere espresio perfetik\nez dea? ...\nKarrikan, mutiko bi ostikoka lotzen dira, karraxika\nama enoatuak jauzian etorri eta zartakoz bereizten dituzten arte.\nneska mutil bi, adin florian, eskutik oratuta isilik doazi.\nBeharbada espresio perfetik ez dago —egiten duzu—\nforma eternorik ez agian irudiaren irudiarentzat.\nEta salbabide duina da.\nArratsak gauaren jaka beltza jazten du,\nhainbeste tarratada distiratsu dituena.\nOrduan zuk leihoa kitatu, orri biluzia kajoian sartu\neta tabernara bidean\nespresio perfeta gauzak berak dira\naitortzen diozu zure ezgaitasunari.\nLuis Berrizbeitiaren arabera ordea, espresio perfeta gauzak berak omen dira... Ados baldin bagaude behintzat, poesia geometria dela aterako dugu. Ba ote? Ez dut nik hala uste: geometriaren bat izatez gerotan, poetak erakusten dizkigun gauzen geometria genuke poesia. Berrizbeitiak, esaterako, halako introspekzio bat egiten du gure kulturan non esan litekeen historia egiten duela, gure literaturan izan ez genituen poemak ber-sortzen dituela (Oihenart despeditzen du, Pariserat doalarik), eta bidenabar jaso eta duindu egiten duela aurreko tradizio guztia, batez ere molde zaharreko egiturez baliatzen delarik. Ez ezazuela pentsa, alabaina, apokrifotasun jokotan edo pastixak antolatuz laketzen denik. Bere poesia erreferentziaz betea dago, baina ikuspuntu gaurkoa eta modernoa du, behakoa beti du kritikoa. Ernetasun handian idazten du, aldiro ageri dituen kezkak dira jardun poetikoaren nolakoa eta idazletzaren zertarakoa. Horrek behartu egiten du, alde batetik, tradizioaren jarraitzaile hutsa ez izatera, eta bestetik, perfekzioaren etengabeko bilaketa batera. Hitzaren Euklide bat bezala, bai.\nEta mila bestiariotan lehertzen bitsaren arima\nNegar egiten dut zure oinetara\nMalutetan lokarturiko hegazti tristeengatik\nZilarrezko esnea edanen duten hodeietara\nEz naiz argi mintzatzen, eta badakit:\nItsaso bat lizarraren erdian ernetzen da\nPoesiak badu bere zailtasuna, geometriak planoaren azpia ere jakin behar duen gisan azaldu nahi baitu ilargiaren ostea; are gehiago, poesia ezagupide modu berezia da. Den mendreneko ahalegina eskatzen eta bide laburrena eskaintzen duen gure egungo literatura prosaikotu honetan ez da harritzekoa "poesia hermetikoa" izeneko lelopean kokatu izana kritikoek Iñigo Aranbarriren lehen bi liburuak. Bere poesia ulergaitza zela, alegia ("Ez naiz argi mintzatzen"). Aranbarrirenean mitologia desberdinez elikatzen da sinboloa, aipu kulturalak anitzak dira, arte desberdinekiko erreferentzia ugari dakar, esangura berriz aberasten ditu hitzak... Honek guztiak testuaren indar konnotatiboa areagotzen du eta, beraz, irakurle adoretsua eskatzen. Zailtasun hori, erran gabe doa, poetaren beraren hautu kontziente baten ondorioa da, ("Ez naiz argi mintzatzen, eta badakit").\nZenbait eskultoreren bilakaerak erakutsi ohi duen gordekoak argitaratzearen antzekoa izan da Iñigo Aranbarrik liburuz liburu poesian egin duen ibilbidea: espazio itxi baten zabaltzea. Trinkotik harrora egin du, esaldi laburbildutik lerro luzeko perpausa lasaietara eraman gaitu, eta formulazio gotorretan eskaintzen zizkigun mezu kriptikoak poema ia-narratiboetara ekarri dizkigu. Dekodifikatze bat egin du, ariketa psikoanalitiko batean bezala obsesioak espazio ilunetatik argira atereaz. Ez, alabaina, konfesionalismo errazean. Irudiek ez dute indarra galdu, eta poemaren egitura lirika problematiko batek sortzen du, "Leiho irekiak" izenekoan bezala:\nInoiz ulertuko ez dudan zerbait esan zenidan:\nErantzuna berarekin zeraman galdera,\nEkaitz aurreko karriketan izaten den usaina.\nMinari eta denborari buruzko zer edo zer erantzun nahi izan nizun\nBaina belaunetaraino nuen orbelpean hondoratu nintzen\n—Egin daiteke amets hiri honetan?—\nGaraipen txikien egunetan laztandu gogo gaituen ardo horrek beste nahi nuen bakardadea\nItzali egiten den argia, ixten den atea\nEsadazu amets egin daitekeela hiri honetan\nLuzien Etxezaharretak zorrotz idatzi duen moduan, Itxaro Bordaren tristura etsipen sortzailea da, liburuz liburu frogatu digun bezala. Tristetasun hau, noski, ez da poetika negarti baterako estakurua edo bizitzarekiko akidura literarioa. Bordak bere gain hartzen ditu emetasunaren kontzientzia eta Euskal Herri alienatu batenganako hastio kritikoa. Honenbestez, poemek isurtzen duten goibeltasuna konformismoa inarrosteko modu berezi bat baino ez da.\nGas malko-eragileen artean egiten du maitearen galde, eta betiereko lelo erretorikoa izan zitekeena egunerokotasun gordinean kokatzen baldin badigu eztitasunak eta bortizkeriak elkar elikatzen duten plastizitate dramatiko batean, ber gisaz gaitu "gure kaleko" topiko zatekeen horretatik ateratzen oihu ez-ofizial horren urduriaz, bere baitakoa soilik den garrasiaren aldarriaz. Bi plano hauen kontrasteak —eta soseguz ezin uztartuak— sortzen dute poesia honen durduzatzeko ahalmena, bakardadea eta urruntasuna nagusi ageri dituen urraduran:\noreka nekez zaintzen duenaren bihotzaren\nzola, zolaren zola, urrats durduzatuegiak\nmarrumaz hantu biribilketa eroan biderkatuz.\neta inor, inor, inor ez dago aldamenean\nholtz hegietan zutik bermatzen laguntzeko!\ngaraizegi lehortu diren aurtengo hostailak,\nnahar eiharrak eta belar zimelak nora nahi\neraman ditzake haize zirimola haserretuak.\nzu eta ni hosto inutil horien parekoak gara\nerrorik gabeko izen-deitura sarraskituak,\nborondate eta gerorako amets beti ukatuak.\neta haizeak hegatz xumeak bulkatzen dituen\ngauetan, beldur gaitzak bereganatzen gaitu.\ngure egunerokotasuna oldarraren, doluaren\neta segurtasun ezaren erresuma larraitza da,\nhaizea jabaltzean hargatik, euria hasten den\nunean badakigu bake aroak iraun ez dezakeela,\nbeldurrezko zirimolak bihotzean dabiltzalako\ninguru trinkoen inseguritatearen indartzeko.\nEsperantzaz —eta baita xalotasunez ere— beteriko garai batean (1978an) argitaratu zuen bere kasa Bernardo Atxagak liburu txiki, eder, eszeptiko eta ironiko bat, Etiopia. Gure kulturaren establishmenak jaramon handirik egin ez bazion ere, eragin berezia ukan behar zuen obra hark, esan bailiteke gure egungo poesian dabilen joeren aniztasuna eta noranahiko asmoa, ahalegin pertsonal hari zor zaizkiola.\nPoesia sozialari bezala poesia existentzialari uko eginez eta sentimentalismoari bezala baikortasunari bizkar emanda, jardun poetikoari berari buruzko jarrera berri bat zekarren Etiopiak: poeta ez da mintzo lehen pertsonan, sentimenduak gorde edo intelektualizatu egiten ditu inozotasuna ekiditearren; inguruarekiko behakoa urruna du, ez ordea insolidarioa, maite ditu baztertuak eta derrotatuak; "dena esana balego bezalako" zuhurtzia hotzak ez darama isiltasunera, baizik eta egunkarietako, liburuetako eta filmeetako erreferentziak ekartzera ingurua deskribatu eta ulertzeko collagearen teknikaz, gure oroimen kolektiboa aberastu eta osatzeko. Liburu hartan, mendeetako gai eta paisaia tradizionalak behingoz utzita gure literaturak konkistatu nahi zuen "kalea" edo "hiria" baino, mundua da oparitzen zaiguna. Poetaren gelak mundu osoa hartzen du, ludiko lau bazterrak ditu kokagune, eta geografia ideal horretan mundua baldin bada kokagune osoa, erreferente teknikoa ere mundu guztiko literatura eta paraliteratura da, bere aipu, dialogo eta pertsonaiekin Atxagaren tradizio bihurtzen dena, eta horrenbestez gurea.\nEtiopiak abanguardia ekarri zuen, transgresioa, irudiaren nagusia, marginalitatearen edertasuna... Poeta gazteagoen aldarri eta eredu izan zen aldi berean, belaunaldi berriek behar zuten modernotasun literarioa. Etiopia eta haren area Arestiren harriari kontrajarri izan zaio. Ez dut esanen interpretazio zilegizkoa ez denik, baina harria bera area-ale aunitzez sortzen baita, azken finean zentrorik ez dagoela digu adierazten harriaren hondartzeak. Eta horixe izan zen modernotasun berriaren ekarririk eraginkorrena: zentroak pluralak direla.\nHutsalak my love zure zetazko galtzerdi distiratsuak,\nHutsala fita doratuko zigarro horren fantasia;\nOroimena edo zu ke beldurtia,\nEta hauskorrak halaber maitasuna eta armiarmaren etxea,\nKartoizko teilatu azpitan babestutako ametsak.\nBerokietan soilik iraun dezaketen Inoiz Beti edo Bihotza\nBezalako hitzek, edo expresaren abistua gauean galduz;\nEta zure begirada, my love, sagar jelatua,\nespaloi horietatik zakur deslaien haginetan.\nBaina etzazula antsiarik egin.\nAbriguaren botoia bezain nimiñoa naiz esanez,\nGezur ttipiak asma ditzakegun bitartean:\nGizonkillo bat ( esate baterako )\nmozkor taberna berde batean\nZuretzat bakarrik pianoa my love jotzen,\nHatzamarretatik ahate basatiak sortzen zaizkiola,\nZure izena ebakitzen duen bakoitzean;\nZuhaitzak, esate baterako, zoratu egin dira bart,\nHodeiak beldurtzeraino haziz;\nEsate baterako eguzkia\nGizon biluzia bezala gure etxean sartzen\nEta bota dezakegu baita ere txanpon bat makinan,\nOnly you entzunez txorakeria batzuk esateko;\nEdo bestela my love, nahi izanez gero,\nHertsi itzazu begiak,\nEta pentsa Bonny and Clyde garela eta zu soineko gorriz;\nIrlaren batetara joanen ginateke, bestalde,\nInon irlarik balego;\nEdo herri honetako proiektuetan murgilduko\nUtopia ausartenak ere hain zikoitzak ez balira hemen\nArantxa Urretabizkaiak aitortua du langintza lotsagarri bat balitz moduan idatzi zituela bere lehen poemak, ezkutuan, inori deus esan edo erakutsi gabe, "poesia egitea" emeei –edo ez aski arrei- dagokien ahultasuna balitz bezala. Baina, zorionez, gizonen artean gizonezkoago azaldu behar zuen emakume gazte hark oso bestelako jarreraz idazten zituen poemak, defentsa artifizialik gabe, bere sena libre eta laxo isuriz. Naturaltasun zail hori da Urretabizkaiaren poesiaren balore nagusienetako bat. Hala berean ditu ezaugarri, irudi literarioen ekonomia handiz, hizkera zuzen eta gozo baten bidez hartzen duen indar ebokatiboa eta ahapaldi klasikorik gabeko periodo luzeko errepikatuetan lortzen duen musikaltasuna.\nBakardadea, haurtzaroko munduaren nostalgia, alabaren aitarekiko harreman konplexuak, eta idazterakoan euskaldunok hain herabe izan omen garen maitasunaren esperantza dira gure poetak bere bi poema liburuetan landu dituen gai nagusiak, beti ere emetasun minduko gandu mehe baina ez ahul batek osatuak.\nudako arratsalde gorri batean\neguzkiak nere leihoari beldurra badio\neta zu ez bazaude?\nneguaren erdian harrapatzen banau\nderrepentean hostoak isiltzen badira\nlau kanpai hots entzuten diren bitartean\nhiru tanta lehor\neta epel bat\nhaize hilaren gainetik\nkalean topatuko ez bazaitut\ngauzak nahiko gaizki ez doazen bitartean\ntanta epel eskas bat\natsoen pauso azkarrak berotzeko\nnola jakingo dut arbolak bizirik ote dauden\nsoinurik egiten ez badute\nsirenen hotsa itzaltzeko.\ngauza ez badira\nnork esango dit zer gertatzen zaidan\nlehenengo malkoa oraindik sortu ez denean\nzeinen eskuak astinduko ditu\nezkutatu diren kanpaiak\nnon babestuko naiz\nzure besoak urruti badaude\nnondik sortuko da elektrizidadea\nudak baimenik ematen ez badu\nhiru kanpai ergel\neta laugarren bat\nzeinen arnasak berpiztuko ditu adarrak\nni ere uda bihurtu naizenean\nudako usainak sortzen duen izerdi motelak bereganatzen banau\nmalko behar zuten urak\nabuztuak itotzen baditu\nnork aseguratuko dit\nez dudala sekula santan\ntrapuzko lorez egindako sonbrerorik eramango\nlau kanpai asper\neta bigun bat\nzer egingo dut\nKonturatu zarete naturaren erreferentzia —zuhaitzarena, partikularzki— errepikatu egiten dela, nolabait ere, irakurri dizkizuedan poema zatietan: Berrizbeitiak haizearen fereka inbisiblea ikusten du fago, ezki, zumar, platanoetan; Aranbarrik errekaldetik itsasora ekarri du lizarra, edo itsasoa lizarraren bihotzera; Bordak zu eta ni hosto inutilen parekoak garela diosku, Prevert-en oihartzunez; Urretabizkaiak ezin du jakin arbolak bizirik dauden ere, zu baten aiduru malenkoniatsuan dagoelarik...\nIdazlea prozesu batean kokatua dagoen sujetoa da. Eta hori horrela delako izan liteke testu bat esangura anitzekoa, eta are interpretazio kontrajarriak ere onartzen dituena. Eta, zer esanik ez, horregatik doa poeta bere ikuspuntua aldatuz (geometria osatzen du), ondorioz bere estiloa ere aldatzen duela: nork esango zukeen 1978 hartan, Atxagak honelakoak idatziko zituela?\nHarrigarria egiten da, baina ez hainbeste. Gai konkretua hartu duela kantagai, eta naturakoa izatea. Omenaldi eder bat, noski, hainbeste eman digun arbola xumeari. Eta sagarrondoaren azpian, siestan axolagabe edo arnas hatzeko gelditua Bonny dago, edo Clyde; alegia, gardenago: trikua, poetak faunatik mitora ekarri duen beste marjinatu hunkigarri hori. Ziklo berri bat hasi da, baina lehen hazia hogei urte lehenagoko poema polimorfo haietan zegoen.\nTxepetxak behiala bertsolariaren kantua erakarri baldin bazuen ere, naturako gauza ikusgarriek —zuhaitz tantaiek— hartu izan dute gure kantagintza, "Arboletan den ederrena da / oihan beltzean pagoa"... Ez bakarrik kantagintza, baita prosa ere: "makal zugatzaren irudira zuzen, pagorik lodiena baizen zabal, arte gogorra bezela trinko, gorosti hezearen antzera zimel..."\nPagoa... ederra eta lodia. Baina balore —barkatu, Joxe— balio positibo hau bestelakotu egiten da, kontestatu egiten du poetak. Espresio perfeta, anitza delako.\nezin du konprenitu\nnire presa bidean\nbide gora noala...\nzergatik hain urduri\nbizitza neke ahulen\nBihotza ihartu zaio\ngogoa zaio ihartu\nNire anaia delarik\nfedea erantzi dio\nsentimen busti tristez\nhosto berdeen airean.\nnola gura lukean...!\nAzurmendiren poesiaren protagonista lehen pertsonan mintzo den ni bakarti hori da, egia establezituen aurka eta, ondorioz, Jainkoaren aurka ere matxinatua. Urrun gelditu da denboran hain hurbil zegoen Jainko asetzaile hura (hirurogeita batekoa da poema). Jainkozko beteak okitua ageri da poeta, problematizatu egiten du Goikoa. Ez ordea kezka teologiko gisa. Kontu eske ari zaiona sakramentuari gainez egindako Camus-en gizona da. Horixe izan nahi luke poetak, gizon bat, besterik gabe. Azurmendiren poesiak Jainkoari berari oldartzen zaio, ez Jainkoaren irudi bati edo manipulazio bati. Ez du gizona salbatu nahi, gizon izatearen kondena pairatu baizik. Horrek, orduan, berez zekarren gizarte kontzientzia. Existenzialismo soziala hemen ageri da Arestik ikur bilakatu baino lehen.\nAzurmendik "poetikaren" ardura gabe sortzen du itxuraz, egunkari pertsonal antzeko batean, eta agian horregatik dute bere poema libreek halako indarra. Izan ere, dena ez baita geometria euklidianoa, burdinak badu edertasunik txatarrean ere. Geometriak, poliedroaren aldeak baino anitzagoak dira: pagoaren egona oso bestela ulertu zuen Nemesio Etxanizek.\npago zaar bi;\nbesoak emanak dituzte\nPagondoan apatx eginik,\nburuak iluna dario;\ninguruan aize epelak\nlurrunean dakar erio.\nArmiarma andrea alborago,\neuli ta xomorroak nai.\nbegietan dabilkit ozka;\nPago besoak, eguzki aterpe,\noroiketari eman diote;\njoan mendeak gaztearoa\nil zuten. Biar... zer ote?\nAlaxe elizpean oi dira\nagure zaarrak kontu kontari,\nberanduko astegun meza\nentzun ondoren marmari.\nGerri lodi, zuztar zaintsu,\nlur bati lotuak beti,\nbasoko praile bakarti,\npago zaar biak beren bakarra\naipatzen dute negarti.\nBaina beerago, lagun bat\nez du lagunik ondoan,\nta kontu zarrak itotzen\nLainoak lore bustiak\nJaiki naiz pago ondotik,\nBeti da munduan\nauzoan besteren bat\nBakardadea, tristura.... gai errepikatuak dira Etxanizenean: "Ilunaldi" du titulua, hain zuzen, poema honek. Nemesio Etxanizen literaturak euskaltzaleen esker ona eta literaturzaleen begiramenezko isiltasuna jaso izan du urteetan. Bigarren mailako poeta zatekeen, eta berak ere onartua zeukala dirudi: bertsolari senak, punturako erraztasunaz, bete-lanera darama zenbaitetan. Arnas handiz hasitako poema batzuk, arrunkeriaz amaitzen ditu. Bere obra poetikoa, oro har, irregularra da, gora-behera handikoa. Baina han-hemenka ageri dituen aitorpen biluziengatik eta hasperen etsiengatik, merezia du Nemesio Etxanizek poeta handien ereinotza. Berak esana zuen "bihotzak agindu erara" ondu zituela poemak. Egia da tresneria handirik gabeko poeta dugula, baina halako gardentasunaz mintzo zaigu non lirika sentimental bat osatzen baitu nahiaren eta ezinaren, grinaren eta lotsaren arteko pultsuan. Pako Sudupek ongi atzemana duen bezala, maitasun galduaren poeta dugu Nemesio Etxaniz, eta bere malkoak, inozoaren muga arriskutsu horretan baldin badago ere, hunkitu egiten gaitu, frustrazioa molde dotorean ematen dakielako.\nZuhaitz handian ikustean\nZeru gainean ikustean\nKontenplazioa dugu hemen nagusi, eta zuhaitz baten ikusteak darama poeta beste ikustate batzuetara, sentimenduen mundu adierazgaitzera. Iratzederrek Beloken beneditarra sartzea erabaki zuenean halako gertakari historiko xume bat zen gertatu, bertan baitzegoen Aita Lertxundi musikaria kantika liburua osatu nahi eta ezinik. Orduan agertu zitzaion behar zuen letragilea, otoitza euskaraz ederren egiten zekien olerkaria. Horixe da, batez ere, Iratzederren poesia: otoitza kantuan. Apezteko gogoa eta euskaltzale izateko gogoa, biak batean piztu zitzaizkion, eta bere obra ere binomio etenezin horri zor zaio, fedea eta euskaltasuna bat ditu ezin banatuzko karrean. Iratzederrek esan ohi, Etxenizen modura, berak ez duela literatura egiten, bihotzean dituenak erran besterik ez. Baina bihotzekoa usadioak landutako molde nobleetan ematen du, hizkera gozo, irudi gutxiko eta hunkitze ahalmen handiko poemetan, espiritu minbera baten dotoreziaz, kantuan edo isilean esateko.\nzenbat gauz eder doazi,\nillobi beltzera zuzen,\ngeiago ez biurtzeko,\nil bear ez lutekela...\n—gure iñular sorgiña,\nzure printzak itzalduaz...\nez edan zure argitik,\nbizi gaitezen lengotik?\nez ibilli zure eskutik\neten ez dedin leiñargi?...\nluzatuz bere yorana.\nutzi Adio esaten.\nAdio bai sekulako!\nok ziran zugaitzak:\nlizar, pago ta intxaur,\ngaztain ta aritzak.\nSartu ziran beingoan\npiñu beltz arrotzak.\nIntxaurraren zura zan\nAritz, lizar, pagoak:\nJoxe Azurmendiren arabera, gai bakar batek eragin zuen Mitxelenaren poesia: Euskal Herriaren agonia, sentimendu tragikoa bere egin duen espiritu minberaren eskutik. Hor gauzatzen da Mitxelenaren poesiaren tentsioa, fedearen eta fatalismoaren arteko tira-biran: oinazea, penitentzia, gurutzea, kalbarioa... Kristoren pasioan oinarritutako iruditeria eta kontzeptuak darabiltza bere herriaren egoera adierazteko (gerraondoan idazten du), baina herri horrek ez du hil nahi, erromes doa salbazioaren bila, horixe baitu esperantza bakarra, Semearen hildura Amak eztituko du. Azurmendiren beraren hitzetan esatearren, "Euskal Herriaren interpretazio teologiko-liturgiko bat" egiten du Salbatore Mitxelenak.\nPoema asko egin dira arbola irudi hartuta: gogora dezagun Manex Erdozaintziren Gure etxegibeleko haritza, edo Jokin Zaitegiren Erbestean Aritza edo Lizardiren Zugaitz Etzana, garaikide zuen Amado Carballo poeta galegoaren Os piñeiros mortos oroitarazten didana beti... Baina orain Otañoren Amerikako Panpetan ekarri behar dut hona, bertako ombú zuhaitza eta etxeko atariko intxaurrondoa alderatzen dituenean:\nNere lagunik maitatuena,\nombú laztana, zu zera,\nni malkoak isurtzera,\nBeti izango zaitut goguan,\nbaña joan nahi det ostera\neuskal lurreko arbolpe artan\nMitxelenak bezala, galduaren nostalgia ageri du Otañok, herriminaren poemarik biribilena bezala konsideratu izan den horretan. Orixek ere gure arbola klasiko bat, pagoa, Amerikako arbola batekin alderatu zuen, amate esaten zaionarekin. Eta nahita edo oharkabean (poeten memoriak oso bide bihurriak erabiltzen baititu deus ez ahazteko), Otañorenaren antitesia proposatzen digu:\nGogoan daukat aur nintzaneko\nizerditurik arrixku baitzan\nitzal artan esertzea;\nbaiña sargori zegoneako\ngoxoa bai oatzea!\nGoxoagorik arki dut emen\nEuli urdin bat erdian egan\ndabil, ala geldi dago?\nZeru garbian Kondor bat ixil\nEmengo bero zakarrenetan\naroaz âzturik nago;\natsegin honek sarrerazten nau\nnere baitan barrenago.\nEz dut entzuten txio-txiorik,\naizerik, erle soiñurik;\nbidez nekatu gabe bainago,\nezta nere pilpirarik.\nZer entzuten dut adi nagola?\nNere arnasa bakarrik.\nInon bai al da pake artzeko\nbakarrago dan gelarik?\nBil-bil egin naiz neronengan\nauspean sua bezala,\npizturik nagon, itzali naizan,\nneronek ez dakidala.\nOrtik aurrera au dakit soillik:\ngriña batek naramala...\nPago arena baiño obe zait\namate onen itzala!\nExiliora jo zuenean Orixek hirurogeita gehiago urte zituen eta obra zabal bat, heldutasunean zegoen idazlea zen. Uste izan zitekeenaz oso bestela ordea, ezin emankorragoa gertatuko zitzaion bere ingurunetik lekutze hori. Urruntzeak liberatu egin zuen idazlea, eta gutxik uste zuten malgutasunean landu zuen obra berri bat: bere poesia gailena, ene iduriko. Poeta zurruna zirudiena hunkitua eta zirraragarri azalduko zaigu batean, ironiko zorrotza bestean, liriko minbera hurrengoan. Beti erakutsi zuen ahalmen deskriptibo harrigarriari, sinboloak aukeratzeko sena gaineratzen dio, eta adierazkortasuna bete-lanik gabeko bertso trinkotan garatzen du, irakurraldi bakoitzean zuku berria kentzen zaion hizkeran. Gaiaren aldetik, Barne-Muinetan liburuan landua zuen mistikara itzuli zen nagusiki, baina ez poesia kontzeptual hotzean. Orixek kontestu batean egiten du arnas, garrantzi berezia ematen dio inguru fisikoari, gorputz baten jabe da. Lehen pertsona konkretu batean mintzo zaigu beti. Giharra duen mistika da berea.\nPoeta, lurrik ezean, bere baitan biltzen da, edonongo zuhaitz baten pean, are gehiago, gurea ez den gerizpean. Erbesteratuen artean hain zabaldua zegoen herrimina alboratuz, poesia bortitz bat sortzen du, bulko handikoa, irudimen librekoa, ez inondik ere negartia. Zuhaitz mexikar baten itzalpera biltzen da eta ez du Otañoren atariko intxaurrondoa amets. Honenbestez, euskal poeta nonahikoa egiten da, nitasun berri bat deskubritzen du, eta ez dio ardura bakarrik baldin badago ere munduan, barnea duelako mundu. Gu etnografiko bat kantatu behar izatetik ni intimo bat kantatzera eginiko ibilaldi mingarrian, Orixek euskal literatura modernoa abiatzen du, edo hobe esan, euskal literaturaren modernotasuna: lurralderik ez daukan kulturan hizkuntza da babesleku bakarra, eta norberarenak dira kantagai (bere arnasa entzuten du). Barka ezazue berbakondo zatar hauek esatea: Orixerena deserrotze ontologiko bat da. Galduaren jabe da, edo zehatzago esatearren, jabego galduaren jabe, galdujabe. Eta horretan finkatzen da, nik uste, gure literatura modernoa. Hara nondik, uste ez genuela, hari bat datorren Orixegandik Sarrionandiaganaino. Baina honetaz, plazer bazduzue, beste batean.\nEskerrik asko, poetok: arbolaren espresio perfeta bilatuz bere sustrai, enbor, muskil, adar, hosto eta gerizpean, errealitatearen arbola deskubritzera eraman gaituzue bere bere zatarrean, bere ederrean eta gure bakardadean.


Piku konfitatuak - Bask Selekt SL\n> FOOD>Gozokiak & Marmeladak>Piku konfitatuak\nPikuak, azukrea eta ura. Goi mailakoa den pikuak almibarretan lortzeko erabiltzen ditugun oinarrizko osagaiak dira.\nBizkarran, oso modu errazean egiten ditugu Pikuak almibarretan, baina pazientzia haundia behar da, sukaldatzeko modu geldoa behar da eta beharrezko atsedena eman behar zaio. Sekreturik handiena fruitu eta azukrearen egoste denbora ezagutzea da, egun batzuk behar dira modu egokian egiteko.\nEtapa ezberdinak ematen dira pikuak egosteko eta almibarra egiteko, kontu haundi behar da pikuak ez desegiteko eta modu berean gogor ez geratzeko. Lehenengo egostekoaren ondoren, pikuek "jarabe" bat izurrtzen dute, eta atsedena eman behar zaie berriz ere zurgatzeko. Lan hau, zenbait alditan egiten da, lau egunetan, ondoren eta atsedena eman ondoren, pikuak tarroetan sartzen dira, hutsean enbotatzeko. Ondoren, guztietatik hoberena, jatea besterik ez daukagu.\nEmaitza, fruitu gozo osoa eta almibar zoragarria gura ahosabaiean. Produktu hauek euskal gastronomian pisu haundia izan dute, denboraren poderioz galdua sarritan, eta nekazal bizitzatik aldentzen joan garelako. Lehen etxeetan zituzten fruitondoetatik jasotakoarekin nahikoa baitzeukaten.


Xedea: enpresen lehiakortasuna bultzatu, garatu eta sustatzea.\nBEAZ, SAU 1987ko maiatzaren 25ean sortu zuen Bizkaiko Foru Aldundiak behin betiko izaera mugagabeaz Bizkaian Enpresa eta berrikuntza Zentro bat abian jartzeko.2010eko uztailaren 6an BEAZ, SAUk halaber Bizkaiko Foru Aldundiaren jabetzakoa zen BIZKAIKO BERRIKUNTZA AGENTZIA, SAU xurgatu zuen, ekitaldi horretan bion helburu soziala bilduz.\nSozietatearen helbide soziala Bilbon dago, Kale Nagusiko 25. zkian, eta haren egoitza soziala Sabino Arana 8an dago.\nSozietateak beharrezko jarduera guztiak egingo ditu, enpresen lehiakortasuna sustatu, garatu eta indartzeko, kalitatezko lanpostuak sortu eta mantentzeko, eta, oro har, Bizkaia lurralde berritzaile, sortzaile, dinamiko eta ekintzailea bihurtzeko, non sozietatearen kohesioak eta lehiakortasunak Bizkaiko gizartearen egungo eta etorkizuneko ongizatea bermatuko duten.\nBEAZ, SAUk, Bizkaiko Foru Aldundiko Ekonomi eta Lurralde Garapeneko Sailaren izenean eta kontura, erakunde laguntzaile legez dihardu foru Sail horrek Bizkaiko ETEei ekonomia sustatzeko eta lehiakortasuna hobetzeko ematen dizkien diru-laguntzak kudeatzeko lanean.\nBEAZen Weba - Nor Garen


Aulestiko eskola - Bizkaia\nAulestiko eskolako 3-4.mailako ikasleak gara eta Galtzagorriak etorri direnean, kurtsoa hasieran abiatu genuen lehenengo proiektuaren aurkezpena egiten ari ginen.\nAmaia Arranz Otaegi ARKEOBOTANIKA Tolosarrarren artikulua ekarri zuen irakasleak gelara eta gure buruari galdetu genion zer jaten ote zuten antzinako gizakiak.\nGaldera horri erantzuteko, duela 14.000urteko kobazuloetako gizakia nola bizi zen ikertzen hasi ginen. Makina bat liburu irakurri genituen ikasturteko lehenengo proiekturako: “Ehiztari biltzaileak” izena jarri genion. Nola eta non bizi ziren, zer jaten zuten..Lanketa guztiaren bukaeran antzerki bat muntatu genuen.\nANTZERKI BIDEZ ASMATUTAKO IPUINA KONTATZEN\nAntzinako gizakien sinesmen kontuekin jarraitu genuen eta Euskal Mitologiarekin topo egin genuen. Berehala hasi ginen ipuin mitologikoak irakurtzen eta lantzen, gure eskolako txikienei kontatzeko.\nIPUIN MITOLOGIKOEN IPUIN KONTALARI EGUN BATEZ\nEgunkari bat ere idatzi dugu ikasi duguna Aulesti mailan zabaltzeko, eta pentsatu dugu Galtzagorriei ere bidaltzea, Euskalerrian zehar zabaltzeko.\nGabonetan “Familiako Zuhaitz Genealogikoa” landu genuen etxean, gure hurbileko arbasoei buruz jakiteko eta Gabonetako mahaiaren bueltan nagusiei entzundakoa ikaskideei kontatzeko.\nOporretatik bueltatu ginenean, “Aulestiko Zuhaitzak” lantzea pentsatu genuen. Azken finean Aulestiko zuhaitzak, Aulestiko beste biztanle bizidunak dira. Gainera, Azaro Fundazioarekin batera dugun “Talentatu” proiektuaren barruan kokatzeko gai egokia zela iruditu zitzaigun.\n“Talentatu” programaren helburua Lea-Artibaiko talentua bertan geratzea eta bertokoa izateko harrotasuna lantzea da. Lea-Artibaiko ikastetxe guztiak parte hartzen dugu proiektu erraldoi honetan.\nATERA ZAITEZ ITZALETATIK\nShell Silversteinen ipuinaren moldaketa\nAULESTIKO ESKOLAKO 3-4.MAILAKO IKASLEEK MOLDATUA\nBazen behin LUR izeneko neskatxa bat Aulestin bizi zena.\nEgun batean URREGARAI mendi aldera joan zen eta zuhaitz batekin topo egin zuen\n- Zein zuhaitz ederra! Hau ez da besteak bezalakoa.\n- Eskerrik asko neskatxa, baina…nor zara zu?- erantzun zuen zuhaitzak.\n- Ene! Hitz egiten duzu eta… ni Lur naiz eta, aulestiarra naiz!. Eta zu? Ba al duzu izenik?\n- Ni haritz bat naiz, eta “Handi” dut izena. Lehen Urregaraiko hariztian bizi nintzen baina, lur honen jabeak nire familiakoak akabatu zituen eta pinuak landatu haien partez- erantzun zion goibel zuhaitzak.\n- Benetan? Negargura ere etorri zait bat-batean- eta isilune bat egin zen une batean.\n- Niri zuhaitzekin jolastea gustatzen zait- esan zion Lurrek zuhaitzari.\n- Bada, niri ipuinak entzutea. Ba al dakizu baten bat?- galdetu zion zuhaitzak.\n- Noski baietz! Arratsaldero etorriko naiz basora, zuri ipuinak kontatzera.\nBere haurtzaro guztia pasatu zuen Lurrek zuhaitzarekin jolasean eta ipuin kontalari gisa.\nUrteak pasatu ziren eta Lurrek bere familia osatu zuen. Afrikatik etorritako Mamadou ezagutu eta hiru seme-alaba izan zituzten: Salma, Mikel eta Lea.\nAskotan joaten ziren Urregaraiko zelaira asteburuak pasatzera.\n- “Handi”emango al dizkiguzu adar batzuk sua egiteko? Gaur hotz handia egiten du- galdetu zion Lurrek haritzari.\nZuhaitzak astindu zituen bere adarrak eta makila mordo bat jauzi ziren lurrera.\n- Hartu nahi dituzun guztiak!\nUrteak igaro ziren berriro ere eta umeak nagusitu ziren. Bilboko unibertsitatean zeuden bitartean, Lur eta Mamadouk denbora gehiago zuten elkarrekin egoteko eta Urregaraira igo ziren astebete pasatzera.\n- “Handi” emango dizkiguzu ezkur batzuk Aulestin zehar landatzeko?\nMamadouren laguntzarekin zuhaitz gainera igo zen Lur eta otarra bete ezkur jaso zituen.\nUrte pila bat pasa ziren berriz ere. Aspaldian ez ziren igo Urregaraira Lur eta Mamadou. Izan ere, zahartuta zeuden jadanik.\nIgande batean, ilobak joan zitzaizkien bisitan.\n- Amona, joango gara Urregaraira haritz zaharrarekin jolastera?- galdetu zion iloba txikienak amonari.\n- Nire hanka zahar honek ez dit gehiegi laguntzen baina nahiko nuke bada, joan...\nEsan eta egin. Urregaraira heldu zirenean, pinudiaren jabea eta langileak zuhaitzak mozten ari ziren motozerra eta aizkorekin.\nFamilia guztia haritzaren inguruan jarri zen:\n- Ez moztu zuhaitz hau, gure laguna da!- protestatu zuen Lurrek.\n- Urregaraiko azken haritza da!-esan zuen iloba txikienak.\n- Eta guk asko maite dugu- jarraitu zuen Mamadouk.\nBaina gizonek ez zuten esandakoari kasurik egiten.\nMamadou atera zen motozerrak gelditzera. Zoritxarrez pinu bat erori zitzaion gainera eta zerraldo hilda geratu zen.\nLurrek laurogeita hamar urte bete ditu eta Mamadou hil denetik ez da berriro Urregaraira bueltatu.\n- Salma!, Mikel!, Lea! eramango nauzue Urregaraira azkenenengo aldiz?\nIlobek amona eraman zuten Urregaraira. Haritzaren enbor zati bat besterik ez zen geratzen eta Lur, haren gainean eseri eta haritzaren uztaiak kontatzen hasi zen.\n- Hirurehun. Hirurehun urte zenituen. Hainbeste eman didazu nire bizitza guztian…ezin izango dizut inoiz eskertu- eta malkoa erori zitzaion enbor zatiaren gainera.\nMomentu hartan, haizeak zuhaitzaren ahotsa ekarri zion\n- Nik ere maite zaitut Lur, milaka zuhaitz hazi dira jadanik Aulestiko herrian eta hori zuri esker izan da.\n- Zeu zara ,Handi?- zuhaitza berbetan zegoela iruditu zitzaion Lurri- Hementxe etzango naiz zure ondoan txikitan bezala ipuin bat kontatzera.\nIlobak etorri zirenean amuma hilda topatu zuten zuhaitzari besarkatuta. .Bere ilea hostoz beteta zeukan.


Medicina GeneralMedikuntza Orokorra - Centro Médico San Martín. Psicotécnico Donostia Medicina GeneralMedikuntza Orokorra - Centro Médico San Martín. Psicotécnico Donostia\nMedikuntza orokorra - San Martín Zentro|Gune Medikoa\nGure kontsultetan medikuntza orokorra zerbitzua, prebentzio frogak eta diagnostiko profesionalak eskaintzen ditugu.\n1.FROGA: EKOKARDIOGRAMA BASKULARRA\n• Balorazio kardiologikoa.\n• Koloredun Doppler Ekokardiograma.\n• Gaixotasun kardiobaskularren arrisku diagnostikoa.\nSALNEURRIA: 75 €\nEkokardiogramak bihotzaren irudiak ematen dizkigu; goi-maiztasuneko uhinak bular kaiolaren bidez igorrita, bihotza ikusi daiteke.\nBihotz egituren (hau da, balbulak, barrunbeak eta paretak) eta bihotz ponpaketaren irudiak lortzen dira. Aparailuaren arabera, irudiak 2 edo 3 dimentsio izan ditzake eta txuri-beltz edo koloreduna izan daiteke. Normalean, ekografia koloredun ultrasoinu Dopplerarekin konbinatzen da; era honetan, bihotz balbulak zeharkatzen dituen odol fluxua ere ebaluatu baitaiteke.\nZERTARAKO EGITEN DA?\nBihotzaren funtzionamendu orokorra ikertu eta gaixotasun kardiobaskular askoren presentzia ebaluatzeko (bihotz balbulen arazoak, kardiomiopatiak, gaixotasun perikardikoak, endokarditis infekziosoa, masa kardiakoak, eta sortzetiko bihotz gaixotasunak, adibidez) erabiltzen da. Baita balbula gaixotasunen garapena ikusteko edota tratamenduen eraginkortasuna egiaztatzeko ere.\nEkografoak zunda bat du eta honek, bularraren bidez, igorri eta hartzen dituen soinu uhin batzuk antzematen ditu. Bihotzetik datozen seinaleak irudi bilakatu eta pantaila batean ikus daitezke. Esku-ohe batean etzan eta bularra desestali beharko duzu. Sendagileak zunda zure bularrean zehar mugituko du eta gorputz jarrera ezberdinak eskatuko dizkizu. Froga erabat kaltegabea da eta ez da deserosotasunik sentitzen.\n2.FROGA: ARRITMIA HOLTERRAREN MONITORIZAZIO ZERBITZUA\n• Erritmo kardiakoaren 24 orduko monitorizazioa.\n• Emaitzaren diagnostikoa.\nSAIOA: 24 ORDU.\nSALNEURRIA: 100 €\nHolterra erritmo kardiakoak era jarraiean miatzen dituen makina bat da. 24-48 orduz eraman izaten da, norbanakoaren aktibitate normala mantenduz.\nNOLA BURUTZEN DA AZTERKETA HAU?\nElektrodoak (adabaki eroale txikiak) bularrean itsasten dira eta kable batzuen bidez erregistro monitore batera konektatzen dira. Zuk, Holter monitorea poltsikoan edota gerria inguratuz eramaten den poltsa batean eroaten duzu.\nBitartean, monitoreak, bihotzaren aktibitate elektrikoa erregistratzen du. Pilekin funtzionatzen du.\n• Behin erregistro denbora bukatuta (24-48 ordu), monitorea SAN MARTIN ZENTRU MEDIKUra itzuli behar da.\n• Sendagileak, erregistroak behatu eta erritmo ezohikoren bat eman ote den ikusiko du.\n• Monitorea daramagularik, egindako aktibitateen eta norbanakoraren egoeraren erregistro bat egitea gomendagarria da.\nNON EGITEN DA?\nDONOSTIAKO SAN MARTIN ZENTRU MEDIKUAn edota zure etxean.\nHolterra bihotzaren aktibitate elektrikoa 24 orduz erregistratzen duen aparailu bat da. HOLTER MONITOREA edota ECG-MONITOREA ere deitu izaten da. Abantaila nagusia erritmo kardiakoaren erregistroa denbora luzez egin ahal izatea da; ohiko ECG batek momentuko zirkuitu elektriko kardiakoa aztertzen du, baina ezinezkoa da aurretik edota ondoren asaldurak ematen ote diren jakitea.\nAktibitate elektrokardiografikoa eta arnas eta bihotz maiztasuna neurtzen dira. Normalean ez da tentsioa batera neurtzen. Gauez, odol oxigeno asetasuna eta beste paramentro batzuk neurtzen dituzten aparailuekin osatu daiteke azterketa hau. Era berean, loaren neurketa edota Polisomnografia ere egin daiteke.\n3.FROGA: TENTSIO ARTERIALAREN HOLTER MONITORIZAZIO ZERBITZUA\n• Tentsio arterialaren 24 orduko monitorizazioa.\nSALNEURRIA: 70 €\nTentsio arteriala programaturiko tarteetan (20 edo 30 minuturo egunez, eta 30-60 minuturo gauez) neurtzen duen monitorea da.\nOndoren, informatika sistema berezi batean informazioa deskargatu eta aztertzen da. Bateriadun energia elektrikoen bidez funtzionatzen du.\nHelburura, kontsultan egindako tentsio neurketa bakarraren osagarri izatea da. Neurketa ezberdinak egin ditzakeenez, Hipertenstio Arterialaren diagnostikoa eta maila zehazteko egokiagoa da. Era berean tentsio neurrien banaketa eta eguneko eta gaueko tentsio hartzeak (zeintzuk, normaltasun muga ezberdinak izaten dituzte) ezagutu daitezke ere.\nZEIN KASUETAN ERABILTZEN DA?\nTentsio hartzeak berak antsietatea edota alarma sortu edota hau igotzen dituenean oso erabilgarria da; kasu hauetan, tentsio hartzea kontsultaz kanpo egiten bada baxuagoa izango dela susmatzen da. Bezeroak kontsultan mugako tentsio neurriak dituenean edo tratamenduren batekin erlazionatutako sintoma hipotentsiboak agertzen direnean egokia izaten da era berean. Hipertentsioaren aurkako tratamendua gidatzen du ere.\nTentsio arterialaren oinarrizko neurketa bat egiten da eta sendagileak beso egokia aukeratzen du. Ondoren, tamaina egokiko presio-mahuka besoan jarri eta monitorea finkatzen du galtzerbe uhal batekin. Sistema martxan jarri eta lehenengo neurketa egiten du. Esnatu eta ohera joateko ordua galdetu eta, tratamenduren bat hartuz gero, horri buruzko informazioa eskatuko dizu .Beharrezkoa izanez gero, eskuz nola hustu daitekeen azalduko dizu.\nARRISKU ETA ZAILTASUN POSIBLEAK\nMinik gabeko azterketa bat da. Presio-mahukaren puzte jarraia da arazo bakarra; pertsona batzuei loa oztopatzen baitie.\n4.FROGA: KIROL AKTIBITATE FISIKOAREN ECG MONITORIZAZIO ZERBITZUA\n• Ordu bateko ECG monitorizazioa.\nSAIOA: ORDU BAT\nSALNEURRIA: 45 €\nENTRENAMENDU SAIOETAN ZEHAR.\nEzusteko sintoma eta alterazio kardiakoak ebaluatzea ahalbidetzen duen ECGaren monitorizazio erraz eta malgua.\nECGa onarrizko froga kardiologiko bat da, oso zaharra eta merkea; bihotzaren aktibitate elektrikoa erregistratzen du. Bihotzaren erritmoa, maiztasun kardiakoa, gure Aurikula eta Bentrikuluen tamaina eta beste datu batzuei buruzko informazio esanguratsua ematen digu. Ambulategietan egiten denean, behin-behineko arazoen diganostikoa ahalbidetzen du; baina baita estresarekin edota goi mailako aktibitate fisikoarekin erlazionatutako arazoena ere.\n5.FROGA: 1. MAILAKO PREBENTZIO PROGRAMA KARDIOBASKULARRA\n• Balorazio kardiologikoa + koloredun ekokardiograma Doppler.\n• Kirol azterketa medikoa.\n• Lipido profila.\n• Orkatila-beso indizea.\nSAIOA: 1 EDO 2 ORDU\nSALNEURRIA: 195 €\nDONOSTIAKO SAN MARTIN ZENTRU MEDIKUAN.\nNorbanakoaren ebaluaketa integrala da, non arrisku faktore kardiobaskularrak (Hipertentsioa, Kolesterola, Diabetesa…) eta sitomarik gabeko patología kardiobaskularrak aztertzen diren. Arrisku kardiobaskularra murriztea eta bihotz-infartoa edota garun hemorragia edo infartoa, beste batzuen artean, aurreikusi eta saihestea bilatzen da.\nProgramaren helburu zehatzak hauek dira:\n-Bizitza estilo osasuntsuak sustatzea: elikadura ohitura osasuntsuak, aktibitate fisikoa eta ongizate psikosoziala, alegia.\n-Norbanakoaren arrisku faktore nagusiak identifikatzea.\n-Arrisku faktoreen aldagarrien gain eragitea.\n-Gaixotasun kardiobaskular baten agerpena murriztea.\nPrograma hau jakintzagai ezberdineko profesionalez osatuta dago: Kardiologo bat, nutrizionista bat eta psikologo bat, beste batzuen artean.\nOrokorrean, 2 saio ditu:\n1.eguna (gosaldu gabe): Odol ateratzea ( lipido profila, glicemia…), orkatila-beso indizearen neurketa (hanketako zirkulazio arazoak antzemateko balio du),presio arterialaren kontrola, pisua, altuera (eta esfortzu testa, hautatutako azterketa motaren arabera), burutuko dira.\n2. eguna (ez da beharrezkoa gosaldu gabe etortzea): Kardiologoak emaitzak aztertzen ditu eta eta nutrizionistarekin elkarrizketa bat egiten da. Osasun gomendioen informe bate emango dizute eta baita material osagarria ere.\nZEIN AZTERKETA KARDIOBASKULAR MOTA DAUDE?\nPlan ezberdinak daude, bai emakumezkoei zuzendutakoak, eta baita gizonezkoei zuzendutakoak ere. Era berean, norberaren osasun aurrekarien arabera, konplexutasun ezberdineko azteketa mailak daude.\nLehenengo azterketa eta gero, gure unitateak norbanakoaren jarraipenerako programak eskaintzen ditu.\nZEINI ZUZENDUTA DAGO?\nBere arrisku kardiobaskularra ezagutu eta saihestu nahi duen 35 urtetik gorako edozein pertsonari, osasun aurrekariak izanik edo ez, Talde berezi bat gaixotasun kardiobaskular bat izan dutenen senideek osatzen dute. Diabetesa duten pertsonei edota 2 arrisku faktore (Hipertentsioa eta Tabakismoa; Dislipemia eta sedentarismoa….) ezagun dituzten pertsonei ere zuzendua dago.\n6. FROGA: 2.MAILAKO PREBENTZIO PROGRAMA KARDIOBASKULARRA\n• Kirol azterketa mediko osoa (ESFORTZU PROBA barne).\nSALNEURRIA: 265 €\n7. FROGA: 3.MAILAKO PREBENTZIO PROGRAMA KARDIOBASKULARRA\n• Nutrizio 1.saioa + 2 jarraipen saio.\nSAIOA: 3-5 ORDU, SAIO EZBERDINETAN BANATUAK\nSALNEURRIA: 390 €\n8. FROGA:PROFESIONALEN FORMAKUNTZA - LEHEN SOROSPENAK KIROLAN\nIkastaro honek 3 ordu presentzialeko iraupena du eta nagusiki praktikoa da. Larrialdi medikuntzan formakuntza sakona duten (euren formakuntza “BBSren NAZIO PLANAK” ETA SEMICYUCek homologatua izan da) profesionalek eskaintzen dute.\nEDOZEIN KIROL ENTRENATZAILE, MONITORE, JOKOZAIN EDOTA AMA ETA AITEI zuzendutako kirol-prebentzio teknikak barne hartzen dituzten edukin teoriko eta praktikoak irakasten dira.\nEMPRESA, KIROL ERAKUNDE, IKASTETXE, GIZATALDE…EI ZUZENDUTAKO SALNEURRI BEREZIAK DAUDE.\n9.FROGA-PROFESIONALEN FORMAKUNTZA - DESFIBRILAGAILUEN ERABILPENA\nOBE ETA DESFIBRILAGAILUEN ERABILPENAREN ikastaro honek 8 ordu presentzialeko iraupena du eta nagusiki praktikoa da. Larrialdi medikuntzan esperientzia sakona duten (euren formakuntza “BBSren NAZIO PLANAK” ETA SEMICYUCek homologatua izan da) profesionalek eskaintzen dute.\nOBE eta Desfibrilagailuen inguruko araudia betetzeko material teoriko eta praktikoa aztertzen da, Autonomi Erkidego bakoitzeko legegintza kontuan izanik.\nIkastaroa egin baduzu eta honen berriztapena baino behar ez baduzu, era berean gurekin egin dezakezu.\nAURREKONTUA KONPROMEZURIK GABE ESKA IEZAGUZU. Zure beharretara egokituko gara eta zure enpresa edo erakundea KARDIOBABESTEKO inbertsioan aholkatuko zaitugu.\nFebruary 3, 2015 a las 10:25am\n(Español) Cómo reducir las lesiones\nJuly 23, 2014 a las 5:23pm\nLoaren garrantzia…ardiak zenbatzen amaitu nuenean\nMédico, Psicológico Atalpean.\nJune 9, 2014 a las 4:27pm\n(Español) Ludopatía ¿Enfermedad o vicio?\nDecember 4, 2013 a las 5:39pm\nInsuficiencia Cardíaca y Obtención del Permiso de Conducir (I)\nLa normativa que regula aquellas enfermedades que impiden o interfieren la obtención del permiso de conducir viene recogida en el ANEXO IV : APTITUDES PSICOFISICAS REQUERIDAS PARA OBTENER O PRORROGAR LA VIGENCIA DEL PERMISO O LICENCIA DE CONDUCCION (BOE Lunes 8 de junio de 2009). En este anexo hay trece apartados que corresponden a los […]\nNovember 22, 2013 a las 7:06pm\nBenzodiazepinas y conduccion\nHe visto en muchos foros de internet y en artículos relacionados con el trafico bastante información sobre la benzodiacepinas y la alarma que han generado últimamente al ser fármacos de consumo extendido y ser punible su consumo si dan positivo en el drug test que se realiza a conductores. Se las considera muy peligrosas y […]\nNovember 15, 2013 a las 6:27pm\nPsikopaten fisiopatologia, psikopatiaren arrazoiak: MAO, Serotonina, Dopamina, Lobulu Prefrontala\nPsikopata kopuru garrantzitsua dago gure mundu honetan, munduko biztanleriaren %6a genetikoki psikopata izanez jaiotzen da. Indarkeriaren arrazoiak multifaktorialak dira, batez ere genetika eta inguruneak baldintzatzen du indibiduo bat psikopata izatea edo ez izatea. Gaixo batzuk psikopata genetiko bezala ezagutzen dira eta besteak ingurunearen ondorioz sortutako psikopatak izango dira, azken hauek gutxiengo bat izanik. Ikusita […]\nOctober 15, 2013 a las 1:59pm\nPresbiopia y Presbiacusia\nLa capacidad visual y auditiva son dos aptitudes a valorar a la hora de determinar la capacidad de una persona para conducir. Tanto la visión como la audición pueden alterarse debido a causas diversas, enfermedades, traumatismos, procesos infecciosos, deterioro progresivo por envejecimiento… En este caso nos referiremos a la alteración de la visión y audición […]\nMédico, Psicotécnico Atalpean.\nSeptember 30, 2013 a las 3:58pm\nConcepto TDAH e influencia en la conducción\nEn nuestro entorno, cada vez con más frecuencia hemos oído el término de TDAH, ¿Pero sabemos realmente de qué se trata, su significado y las consecuencias del mismo? Las siglas TDAH hacen referencia al término de Trastorno por Déficit de Atención e Hiperactividad. Este término se comenzó a utilizar a partir del año 2001 cuando […]\nMédico, Psicológico, Psicotécnico Atalpean.\nSeptember 30, 2013 a las 10:59am\nNadar y Conducción\nNadar es una actividad física que es accesible para la mayor parte de las personas y cuya práctica habitual y racionalizada, es beneficiosa para la salud de la población en general. Los efectos que genera la natación sobre el organismo humano, los podemos resumir de la siguiente forma: -Potencia la fuerza, la resistencia y la […]\nSeptember 27, 2013 a las 8:21am\n29 Septiembre: 5 millas por la Salud Mental y Emocional ¿Te unes?\nCentenares de personas participarán el próximo día 29 en San Sebastián en la II Carrera Solidaria 5 millas por la Salud Mental, organizada por Agifes y la Fundación Why Not?. En un comunicado, los organizadores han indicado que el objetivo de la prueba es concienciar sobre la importancia de cuidar la Salud Mental, así como […]


Zure tabernako giroa alaitzeko formulak\nAgus tipo fina da, baita guri sosa emateko sobreak aukeratzeko garaian, ere.\n2015-06-06 Ez galdetu zergatik gustatzen zaizkigun tabernak, baita tabernari batzuk ere. Hain pertsonalak dira kontu horiek! Baina zein gutxitan gertatzen den biak maitatzea batera, bai lekua eta baita nagusia ere. Bada, hori da Rekalde eta Agusen adibidea, Donostia inguruan bi ezaugarri horiek betetzen dituen kasu bakanetakoa (gure uste apalean). Alde zaharreko azken taberna "naturala" (Paco Buenorekin batera). Hiriburuko leihorik politena du alde handiagatik, irekia da, altua, argitsua, sukaldea bistan duen Donostiako azkenetakoa. Beroa, goxoa, txartelez jositako hormak eta karta lau hizkuntzetan.\nAgus, berriz, eskuzabala, langilea, tipo prestua, hain eskuzabala, taberna okupatu geniola orain urtebete diskorako argazkiak ateratzeko. Larunbata arratsalde eguzkitsua zen. Hain prestua, bertan kontzertua ematea proposatu eta baiezkoa eman zigula, inongo baldintzarik gabe. Esan eta..., gauzak ez dira hain errazak. Arazo txiki-txiki bat zegoen, kontu nimino bat, taberna zaharra denez, ez du insonorizaziorik, ez du baimenik horrelako emanaldiak egiteko. Are gehiago, arazo nahiko latzak eduki ditu Agusek horrelakoren bat antolatu izan duenean, tabernaren lizentzia kolokan jartzeraino. Ondorioak, argi daude, baimen berezia eskatu behar izan zuen udaletxean gu tabernara ekarri ahal izateko. Hori ez bada maitasuna (kar, kar, kar).\nBurokrazia nolakoa den kontuan hartuta (baita Bilduk agintzen duenean ere), atzo kontzertua egin izanak agerian uzten du, Agus batez ere tipo saiatua eta tematia dela. Makina bidaia egin behar izan ditu atzokoaren baimena lortzeko, makina telefono dei, makina hitz gozo baina ekimen gutxi, makina bihar etorri! Ez ez da batere erraza izan. Apirilan egindako lehen saiakera hutsalaren ondoren, tramiteak egin arren ez zuen erantzunik lortu, emanaldia ekainera atzeratu eta berriro saiatzea erabaki genuen. Udaletxetako kontuak nola moldatzen diren jakinda, itxaropena nahiko galdua genuenean, bigarrenean ere lortuko ez genuela sinetsita hasik ginen.\nFilmetan bezala, ustekabean, goiz argitsu batean iritsi zen Agusen deia. Baietz, baimen berezia lortua genuela ALELUIA! (penaltien tartean iritsitako baimena, guztia esan beharra badago). Pozez lehertzear, di-da batean antolatu genuen guztia. Azkenenean jo behar genuen Donostiako taberna batean, non eta Rekalden, nola, eta norbaitek gugatik halako lanak hartuta. Osagai guztiak emanaldia hunkigarria gertatzeko.\nDeskargatu ondoren furgona parkinean sartzeko hiru buelta eman nizkion zentroari (Donostian bizikletan edo autobusetan ibiltzen naiz beti). Eskerrak konturatu nintzen, deskargatu arren gitarrak furgonan utziak genituela, eta halanola, hiru gitarran eta motxila bat soinean hartuta, gizon orkestra baten sherparen itxurarekin, atera nintzen bulebar erdira, hori piura nirea, eta itzuli nintzen tabernara.\nHasi zen jendea etortzen, eta lagunen zerrenda handitzen joan zen. Txuri, Beñat, Xabier, Alberto, Edu, Leire... Beno, falta zena, lekua eta egoeraz gain, publikoa ere kategoriakoa!! Ez zen falta familiaren ordezkaritza zabala. Argi dago, zertarako Kursala edo Victoria Eugenia, Rekalde edukita.\nEmanaldiaz zer kontatu, bada nabaritu zela hilabete eskasean egiten genuen bosgarren emanaldia zela. Lasai baina adi aritu ginen, abiadura egokian intentsitatea nahiko ongi neurtuz. Beñardo gero eta soltura gehiago hartzen ari da kantuak aurkezteko garaian, Neuk gutxixeago hitz egiten dut (izugarri kostatzen zaidan arren), eta jendearen barreak bereziki ozenak izan ziren Zabortegi Intergalaktikoa kantuarekin. Harritu ninduen, taberna izateko jendeak agertu zuen errespetua. Gazte mordoxka zegoen, entzuleen bataz besteko adina ohikoa ez den neurri batera jaitsiz, eta jendeak gustura egin zuen txalo, ia bi orduz luzatu zen emanaldian zehar.\nZer gehiago eskatu... ah bai! Xirimiria egin zuen, hiriak berak, bere alderik bikainena erakutsiz, emanaldian bere apurra jarri nahiko balu bezala.\n(Postdata: Leire, bai gure Leire, berandu etorri eta emanaldia bukatu baino lehen joan zen, baina nola ez, barkatzen diogu. Ah! Eta Ezinezko Amodiak kantuaren gaineko pasadizo xelebre bat kontatu zidaten, baina hori beste baterako utziko dut).\n2015-06-08 | Ear-earra izandu zan!!!! Hurrengoako zain gaude jada!!! Fenomeno batzuk zeate Morau ta Beñardo!!!! Zuek etxeako


Zibersegurtasuneko Euskal Zentroak Europako presentzia indartu du kargu berri bat duelarik ECSOn - SPRI\nZibersegurtasuneko Europako Erakundeak (ECSO) lantalde bateko presidentekide izendatu du Iratxe Martín, Basque CyberSecurity Centre-ko berrikuntza eta teknologia proiektuen arduraduna\nZibersegurtasuneko Europako Erakundeak (ECSO) WG 4.2 lan-azpitaldeko presidentekide izendatu du Basque CyberSecurity Centre-ko berrikuntza eta teknologia proiektuen arduradun Iratxe Martín durangarra, zibersegurtasunera bideratutako berrikuntza digitaleko zentro europarren (HUB) sare bat sortzeko Europan. Sarbidea emanez esperientzia teknikora eta esperimentaziora, eta baita ere “inbertitu aurretik probatzeko” aukerara, EDIH-ek lagundu egiten diete enpresei beren ekoizpen/negozio prozesuak, produktuak edo zerbitzuak hobetzen teknologia digitalak erabiliz. Berrikuntza-zerbitzuak ere ematen dituzte, hala nola finantza-aholkularitza, gaikuntza eta eraldaketa digital arrakastatsu bat lortzeko behar diren trebetasunen garapena.\n2020ko abenduaren 16an, Batzordeak eta Europar Batasuneko Atzerri Gaietarako eta Segurtasun Politikako goi-ordezkariak Zibersegurtasun Estrategia berri bat aurkeztu zuten. Europar Batasuna “Internet ireki eta global baten segurtasun arloko lider” bilakatuz, estrategiak aitortzen du EB-ko azpiegiturek zibersegurtasunarekiko mendekotasun handia dutela gero eta digitalagoak direlako, eta mehatxuak gero eta gehiago eta anitzago direla.\nBerrikuntza Digitaleko Europako Zentroek (EIDH) zeregin garrantzitsu bat dute Europa Digitalaren Programan, zeinak urtean 100 milioi euro bideratzen baititu zibersegurtasuna finantzatzera. Programaren helburu nagusia da enpresa txiki eta ertainentzako eta Europako sektore publikoarentzako berrikuntza sustatzea, eta antzeko inbertsio-kopuru bat aktibatzea sareak funtsezko eginkizuna izango duela aurreikusten den estatu kideetan. Une honetan 240tik gora DIH daude zibersegurtasunaren arloko eskumenak dituztenak.\nHorrela, BCSC-k indartu egin du Euskadiren posizioa zibersegurtasunaren Europako ekosisteman, zeren Asier Martínez, CERTeko arduraduna, CSIRT.es foroaren koordinatzailea baita 2021eko martxoaz geroztik, eta BCSC-ko zuzendari Javier Diéguez Zibersegurtasuneko Foro Nazionalean (FNCS) baitago “Industria eta I+G+b bultzatzeko” lantaldean.\nBCSC-Basque Cybersecurity Centre Eusko Jaurlaritzak Euskadiko zibersegurtasuna bultzatzeko izendatutako erakundea da eta bere helburuetako bat da zibersegurtasunaren euskal ekosistema sustatzera bideratutako ekimenak gauzatzea inbertsioa eta talentua erakartzeko, horretarako elkarlanean arituz euskal enpresekin eta euren negozioak garatzen lagunduz. Funtsean, sortu zenetik bertatik jarri zuen bere fokua Europako panoraman, bertako estrategiekin lerrokatuta egoteko.


Aralar «jasangarri» kudeatzeko 18 proposamen egin ditu Landarlanek - Goierriko Hitza : Goierriko Hitza\nAralar «jasangarri» kudeatzeko 18 proposamen egin ditu Landarlanek\nEgitura administratiboa, eta basoen nahiz larreen kudeaketa hobetzeko, eta ingurumen zaintzarako ideiak eman ditu. Erakundeei eta alderdiei bidali die 14 orrialdeko txostena. GoierrikoHitza\nEzohiko agertokian, Aralarko parke naturaleko Errekabeltzeko langan (Ataun) aurkeztu zituen herenegun Landarlan ingurumen elkarteak entitatea «modu jasangarrian kudeatzeko» proposamenak. Parke naturalaren Gipuzkoako bi sarbide ofizialetako bat da Errekabeltz, eta talde ekologistak egin duen eskakizun jakin bat irudikatzeko ere baliatu dute: Aralar parke naturalerako sarbideak itxita egon daitezela, baimenduek soilik irekitzeko moduan.\nIzan ere, Errekabeltzeko langa katerik eta giltzarraporik gabe «urte askoan» dagoela salatu du Landarlanek, Mankomunitateko lurretara ibilgailuz «edozein» sartzeko eran. Pasoa debekatuta dagoela adierazten duen zutikako seinalea badago, beste zehaztapenik edo kontrolik gabe.\nHala, 18 proposamen luzatu ditu Landarlanek, lau multzotan bereizita: Aralarko egitura administratiboa hobetzeko edo aldatzeko iradokizunak; basoak kudeatzeko proposamenak; larreen kudeaketarakoak. Eta ingu- rumena zaintzeko jarduera zehatz bat: urtean behin, Aralarko koba edo leize bat garbitzeko eskaria, «hondakindegi» bezala erabiltzen baitira hainbat.\nTxosten batean bilduak\nIngurumen taldeak 14 orrialdeko txosten bat prestatu du, eta aste honetan zabalduko dute sare sozialetan publikoki. Aspalditik salatzen ari den ustezko lege urratzeak bukatzeko, eta «kudeaketa jasangarri baterako» proposamenak egin dituzte.\n«Aralar parke naturaleko erabiltzaile guztientzat zentzuzkoa eta legezkoa den kudeaketa jasangarrirako proposamen eraikitzailea da. Proposamenak egingarriak, ekonomikoki bideragarriak, zentzuzkoak —parke natural batean gaude—, eta gatazka soziala konpontzeko beharrezkoak dira», iritzi diote Landarlaneko kideek Errekabeltzen.\nErakunde publikoei (jaurlaritza, diputazioa eta Mankomunitatea) iritsaraziko die txostena, baita alderdi politikoei ere. Txosteneko proposamen bakoitza «legez edo azterketen bidez justifikaturik» dagoela aurreratu du Landarlanek.\nAGIRIA: Aralarko Natur parkearen (goialdeko larre eta basoen) kudeaketa jasangarrirako proposamena\nGoierriko Hitzatik jasoa


Saginaw konderria (Michigan) - Wikipedia, entziklopedia askea.\nSaginaw konderria (Michigan)\nSaginaw konderriaren kokapena AEBtan\n2.072,28 km2 (%98.06)\n41,06 km2 (%1.94)\nSaginaw konderria (ingelesez: Saginaw County) Michiganko konderri bat da, Ameriketako Estatu Batuetan. Hiriburua Saginaw da. 2010eko zentsuaren arabera 200.169 biztanle zituen, Saginaw kilometro koadroko azaleran.\nSaginaw konderriak 2.113,34 kilometro koadro ditu. Horietatik 41,06 ura dira. Beste 2.072,28 lurra dira. Biztanleria dentsitatea 94,72 da.\n2010eko zentsoan bizi ziren 200.169 pertsonetatik 156.760 txuriak edo hispanoak dira. Horietatik hispano edo latino kategorian 15.573 dira. 37.222 beltzak edo afroamerikarrak. 660 amerikar natiboak ziren eta 55 Hawaii edo Pazifikoko irletako natiboak. 2.067 asiarrak ziren. Bestelako arraza bat kategorian 173 biztanle daude. Bukatzeko euren burua arraza bat baino gehiagotan 3.232 pertsonek kokatzen zuten.\nMultimedia: Saginaw County, Michigan


Montaigne aitzindari — Eibar.ORG | Eibarko peoria\nHemen zaude: Hasiera / Blogak / Markos Zapiain / Montaigne aitzindari\nmzap 2006/08/25 18:53\nAnimalia eta gizakia zurrunki bereizten dituen filosofia izan dugu nagusi, baina bada tradizio gorde bat, Unibertsitateek eta ofizialtasunak baztertua eta isilarazia, gizakia animaliaren hurko egiten duena, Txillardegik bezala. Ildo horretako aitzindarietako bat, Montaigne.\nMontaigneren xedea dogmatismo filosofiko eta teologikoan nabari den giza harrokeria zapartatzea da. Gizakiak bere burua aparte eta zeru goienetan kokatzeari utzi behar dio, bere arrazoimen, jakitate eta duintasun ustez bakanei zor omen zaizkien abantailei uko egin: ez gaude besteen gainetik ez azpitik, ez dugu adimenaren monopolioa, animaliak higitzen dituen naturaren lege berak bizi gaitu, bizidun guztiekin bat gara. Eta naturak berdintasun eta korrespondentzia perfektu bat jarri du gure eta piztien artean.\nMontaignek erakusten duenez, animaliek badakite negar egiten, barre, mintzatzen, badute gainera barne mintzo bat, badakite elkar erabiltzen, ehizan, silogismoak sortzen, jolasten, zenbatzen, ikasten, hobetzen, erlijioa praktikatzen, orobat intzestua eta homosexualitatea, badakite aurrezten, gudukatzen, fideltasuna adierazten, esker ona, bihozberatasuna, elkartasuna, sozietateak eratzen, are konfederazioak, truke ekonomikoa baliatzen, eta matematika, badakite barkaberak izaten, damutzen, bere burua irudikatzen, abstraditzen, orokortzen, ideiak sortzen, ederrak izaten, zutitzen, ahalketzen.\nAntzekoak ditugu akatsak. Ez du zentzurik gure nagusitasuna goresteak. Diferentzia handiagoa izan liteke gizaki batengandik beste batengana, gizaki batengandik animalia batengana baino. Eta badira gainera forma mestizo eta anbiguoak giza naturaren eta piztiarenaren artean.\nIzan ere, Montaignerentzat animaliek eta guk ez dugu zentzumenak eta irudimena baino. Eta batetik gure zentzumenak ez dira bikainenak; eta bestetik animaliek badituzte guk ez ditugun zentzumenak. Ondorioz, baliokideak dira animalia guztion irudikapenak. Gure espeziearenak ez dira besteenak baino zoliagoak. Gezurra da gure errepresentazioak errealitate objektiboarekin bat datozela eta animalienak aldiz senezkoak baino ez direla eta hortaz soilik subjektiboak.\nHalatan, bizidunen arteko funtsezko antzekotasunak baliokide egiten ditu haien irudikapenak. Horrek Fontenay-k "Piztien isiltasuna" bikainean “nahasketa printzipio” deritzona bultzatzen du: ez dagoenez bereizketa muga garbi eta egonkorrik, animaliaren eta gizakiaren arteko muga etengabe aldatzen ari denez, sarritan aldea hagitz izaten da txikia, eta maiz da desagertzen. Izakiak nahasi egiten dira, erdibideko formak ugaritu, gizakia gizotso bilakatzen da eta berriro gizaki, Peru Leartzako zimino eta kanguro eta berriro Peru. Deus ez da sekula betikoz ez identifikatzen ez bereizten.\nZaila ez da bakarrik antzeko aurpegi eta gorputzak ditugun gizakion artean desberdintasuna aurkitzea, baizik gu geu animaliengandik bereiztea. Ezein arauk ezin gaitu berma; diferentzia eta antza, ezegonkorrak beti, inoiz ez dira behin betiko erabakitzen. Bi-biek egiten eta desegiten dituzte izakiak naturaren jolasean.\nBereizketa zurrunen ukatze horrek adierazten du Montaignek ez duela legerik ezartzen, ez sailkapenik. Ez dago Montaignerenean genero garbirik, ez diferentzia espezifikorik, ez definiziorik, baizik bereziari arreta, gertaera singularrari. Ez dago horrenbestez giza generorik: Montaignek gizakiaren “berezkoa” desegingo du.\n"Entseiuak"-en bigarren liburukiko "Krudelkeriaz" atalean, bestalde, bere etxaldeko abereak aurkeztuko dizkigu, zaldiketa eta ehiza. Montaigneren erraiak nabari ditugu bertan, gogoeta bideratzen. Txillardegi bezala animalienganako bere sentimendua adierazteko orduan "Haizeaz bestaldetik"-en, Montaigne ere ihizienganako sinpatiatik eta bere ume izaeratik abiatuko da.\nZaldun aberatsa, Erregerekin ehizan ibilia, bere errukia aitortzen digu, beldur barik bere gizontasuna zalantzan jarriko ote duten. Onartzen du gustuko duela ehiza, baina ez du gogoko bere burua defenda ez dezakeen piztia inozentea akabatzea. Oreinaren malkoak eta odola ez ditu ikusi nahi, ezta haren lantua entzun ere. Elisabeth de Fontenay-ren iruzkin bikaina: “Quand on sait à quel point l’aristocratie tenait à ce droit de chasse dont elle avait le privilège exclusif, on mesure la hauteur, la largeur, la profondeur de la "gentillesse" de Montaigne, et son humilité que la pitié pour les bêtes rend si peu chrétienne.”\nIhizia harrapatu orduko zelaira itzuliko du, Pitagorasek bezala: honek ez omen zuen arrainik ez txoririk erosten ez bazen itsasora edo zerura itzultzeko. Montaignek sentitzen zuen isuritako lehenbiziko odola ehizakiarena izan zela, eta ehizak ezinbestean dakarrela gerra. Ematen du krudelkeria ohituratik datorrela, gizakien heziketa jakin batetik. Baina une ezkor batean Montaignek susmo beltza adierazi du: baliteke instinturen batek bultzatzea giza krudelkeria: zergatik aspertzen da bestela gizakia abereei elkarrekin jolasean begiratuz, eta gozatu elkar zatikatzen eta hiltzen dutelarik?\nElisabeth de Fontenay-ren galdera: baina orduan zergatik ez dago Montaigne bera arau komun horren pean? Fontenayren iritziz, bistan da ez dagoela giza esentziarik, eta gizakien dibertsitatea azkengabea dela. Montaignek berak eman baitzion bere kezkari erantzuna: dibertsitate horren berri giza naturaren ideiari muzin egingo dion tipologia batek eman lezake. Eta hori lortzekotan jatorrizko bekatuaren unibertsaltasunaren ideia borrokatu beharra dago besteak beste.\nMontaignerentzat, badugu betebehar natural gisako bat bizidun ororekin: maite ditugun abereak galtzean negar egiten dugu, abereok bezalaxe gu galtzean. Sentitzen duen orori zor diogu begirunea. Abereekin harremana dugunez, eskaerak elkarri, laguntza eta maitasuna, elkartasuna, beharrezkoa da harreman hori betebeharren batek gobernatzea. Montaignek hartara betebeharren tipologia bat proposatuko du, ezen ez sailkapen hierarkiko bat. Gizakiei, zuzenbidea idatzi, itundu eta elkarrekikotasuna mami dezaketenei, justizia dagokie.\nAdiskide isilei berriz grazia eta ontasuna zor diegu. Hots, ordainik itxaroten ez duen eskuzabaltasuna eta kalkulurik gabeko ontasuna, izaki errugabe bat sufritzen ikusiz plazer hartzeak adierazten duen gaiztakeriaren aurkakoa.\nHorrela, nire zakurra hurbildu eta jolastea eskatzen didalarik, nahiz nire bihotza doluan egon, ez dut zakurra gibelarazi behar. Ez du bestela jokatuko Labartzari agur-eko Antton Ihartzegaraik “Baltza” bere txakurtxoarekin.


Iraganeko istorioak - Aintzinako lanbideak\nIraganean, organisten izendapenek liskar asko sortu zituzten. Erregearen eskuetan zeuden elizetan, organistak abesbatzak berak aukeratzetik, elizaren ordezkariek aukeratzera pasa zen.\nAldaketak XVI. mendetik aurrera hasi ziren. Leon X. aita santuak, Frantziskotarren elizetan “hori eskatzen zutenek" lurperatzeko baimena eman zuenean.\nBaimen horren harian, auzi asko egon ziren parrokia askorekin. Izan ere, horrelako ehorzketa eta hileta-elizkizunekin, 1., 2. eta 3. mailako hiletak egin zitezkeela ulertu zen, eta parroki-kabildoei ez zitzaien batere ondo iruditu.\nLekaide edo erlijiosoen postuen artean abesbatzako bikarioa zegoen. Bikario hori hasi zen organoa jotzen, edo bestela, organista izendatzen. 1. mailako hileta-elizkizuna zenean, familiak 10 edo 12 anega ogi emateaz gain, komentu sarrera idi parea jarri eta horregatik 200 erreal ordaindu behar zituen. Horrez gain, organistari bi txokolate-ontza eta ardo botila bat eman behar zizkion. Oroipenak egiten zirenean (igandetan edo jaiegun goizetan, bi aldiz), organistari, elizkizunean parte hartzeagatik, ardo gorri botila bat ematen zitzaion ordain gisa.\nXVII. mendean, ohikoa zen Gipuzkoan organistak jauntxoek izendatzea. 1617an, Martin Abendaño Zabala, Olasoko jauna eta bertako San Bartolome elizako jabe bakarra izanik, Garateko Blasio Abad izendatu zuen organista, bi urterako. Kargua hartzeko ospakizunean, kontratua parrokiako onuradunari aurkeztu behar zitzaion, eta honek, eskribauaren aurrean, organoaren giltza ematen zion organistari. Jarraian, organista berriak organoa ireki eta jo egiten zuen, handik aurrera kargua arituko zela adieraziz (1).\nGarai hartako sinatzen ziren ohiko kontratu bat, 1644an Irungo Irantzu Unibertsitatean sinatutakoa izan liteke. Kasu horretan, parrokiako etxezain eta jabeek, Joanes Berrotaran izendatzen dute organista. Sei urterako kontratua egiten diote, eta organoa "Pazko egun guztietan, igandetan eta jaiegun garrantzitsuetan" jotzera behartuta dago. Organoa jo behar zuenean, meza eta bezperetara garaiz iritsi behar zen. Lan hori egiteagatik, urteko 60 dukat ordaintzen zizkioten: 30, zilarrezko txanponetan, eta beste 30, kobrezko txanponetan.\nEra berean, ugazabak eta organistek honakoa erabaki zuten: parrokian organoa jotzen zuen hileta eta ehorzketa guztietan, elizkizuneko onuradunek jasotzen zuten gauza bera eman behar zitzaiola organistari. Horrez gain, organistak edo izendatutako pertsonak, abuztu inguruan, inguruko baserrietan eta Irungo Irantzu Unibertsitatearen etxeetan artoa eta garia eskatzeko eskubidea zuten. Izan ere, gainsoldatatzat jo zitekeen. Bestalde, ugazabek, hitzartutako denboraldi horretan, beste organista bat kontratatu zezaketen, hori soldata gutxiagoren trukean lan egitera prest bazegoen, edo organo-jole abilagoa bazen. Baina organistari ezin zioten soldata inola ere jaitsi. Bestalde, hitzartutako sei urte horietan, Joanes de Berrotaran parrokia horretako organista izatera behartuta zegoen, eta ezin zuen lanpostua utzi, nahiz eta beste lekuren batean soldata hobea eskaini (2).\nDuela 250 urte baino gehiago, ordurako bazeuden arazoak organisten soldata urriak zirela eta. Izan ere, 1731an, Oxirondoko Santa Marina parrokia-elizak ez zuen diru nahikoa organista bat mantentzeko. Hori zela eta, Manuel Elkoro eta Migel Ignazio Urdangarinek, Kalagorriko Apezpikutzari baimena eskatu zioten, eliztar batek testamentuan utzitako dirua horretarako erabili ahal izateko. Herentzia zorrik gabeko baserri bat zen, urteko 70 dukateko errenta zuena. Diru hori, “eskukoa eta segurua” zela zioten, eta nahiko diru zen, ospe handiko organista bat kontratatzeko modukoa (3).\n1773an, Andres Arruti, Errezilen jaioa eta Kalengoengo San Bartolome eta Elgoibarko Olaso parrokietako organistak, "lehen letretako haurren eskolako maisu" izateko frogara aurkezteko aukera izan zuen. Soldata (150 kobrezko dukat urtean), oso kopuru erakargarria zen, organista gisa irabazten zuena baino askoz ere gehiago zen eta ondorioz, bere familia hobeto mantendu zezakeen. Aurkeztu zirenen artean, lehen postua lortu zuen eta ondorioz ez zuen inolako zalantzarik izan organista postua utzi eta maisu lanpostua hartzeko (4).\n1752an, aurrekaririk gabeko erabaki bat hartu zen: Elgoibarko Santa Klara komentuan, emakume bat izendatu zuten organista. Garai hartan, monjek erlijio-kantuak erakutsi eta zuzentzeaz gain, elizkizunetan organista gisa aritzeko pertsona bat behar zuten. “Kantabriako Probintziako Apezpikuaren baimena” lortu ondoren, Iruñeako Agustina Ignacia San Nicolás Inda izendatu zuten organista. Neska "bere aitarekin iritsi zen, 24 urterekin, oraindik adingabekoa baitzen". (Garai hartan, adin-nagusitasuna 25 urterekin lortzen zen).\nOrganista berriak, belo beltzeko moja gisa, “bere bizitzan egunero", bi elizkizunetan lan egiteko konpromisoa hartu zuen: kantari eta organista gisa, kantu laua eta organoko kantua gainontzeko mojei erakusteaz gain, nahi zuen mojari “organoa jotzen" ere erakutsi behar zion. Bere komunitateari zerbitzu on bat emateko, bere esku zegoen guztia egin behar zuen. Konpromiso horren bidez, organistak ez zuen moja-saria ordaindu beharrik izan (garai hartan, erlijio-komunitate batera sartu nahi zuen neskak, moja-saria ordaindu behar izaten zuen). Horrez gain, Abadesa Nagusiak 10 dukat ordaindu behar zizkion urtero (5).\nMende bat baino gehiago igaro ondoren, 19 urteko nobizia bat izendatu zuten organista gisa. Maria Kruz Brigida Olabegoitiak, Berrizen jaioa, ez zuen moja-saria ordaindu beharrik izan komentuan sartu zenean. Koruko moja, belo beltzekoa eta organista izango zela zin egin zuen, eta lan horretan leialki arituko zela.\nKasu horretan, abadesa nagusiak ez zion soldatarik ordaintzen urtero, baina koruko beste moja guztiak bezala jantzi zedin, arropak emango zizkiola agindu (6).\nSimon Artolazabal, Antzuolako organista, seguru aski jardunean jarraitzen duen organista zaharrena.\nBenito Etxabe, San Migel de Artadi elizako organista (Argazkia Javier Carballo, 1991).\n(1) Gipuzkoako Protokoloen Artxibo Historikoa. L-1-1362. 1617ko otsailaren 2a.\n(2) GPAH L-1 – 1.418, 58. orria.\n(3) GPAH L-1 – 538, 217. orria.\n(4) GPAH L-1 – 1713, 1. orria.\n(5) GPAH L-1 – 1.692, 113. orria.\n(6) GPAH L-1 – 4.437, 233. orria.


Dani Maeztu hilaren 20an Bergaran, Güeñes-Itsaso tentsio altuko sareaz - Goiena.eus\nMigel Altuna Institutuan Antzuola Bergara Elgeta\nDani Maeztu hilaren 20an Bergaran, Güeñes-Itsaso tentsio altuko sareaz\nBergarako EH Bilduren eskutik, Dani Maeztu abokatuak hitzaldia eskainiko du martxoaren 20an Migel Altuna Institutuan (19:00), Güeñes-Itsaso tentsio altuko sarearen inguruan. Proiektuak Antzuolan, Elgetan eta Bergaran izango dituen ondorioez egingo du berba, besteak beste. "Herritarrek eta lurjabeek alegazioak egiteko ditugun epe oso justuez eta horietarako irizpideez galdetzeko aukera egongo da".\nDani Maeztu Arrasaten, artxiboko argazki baten. | Ikusi handiago | Argazki originala\nEH Bilduren arabera, Güeñes-Itsaso tentsio altuko –400 kilovaltio– sarearen "makro-proiektuarekin" aurrera egiteko pausoak ematen ari dira Red Electrica Española eta Madrilgo gobernua. Gaur egungo egoeraren berri eman, Euskal-Herri osoan eta bereziki Antzuolan, Bergaran eta Elgetan izango lituzkeen ondorioak ezagutarazteko antolatu dute hitzaldia.\nDani Maeztu, abokatua eta gaian aditua, izango da hizlaria. "Herritar eta eragindako lurjabeek alegazioak egiteko ditugun epe oso justuez eta hauek egiteko irizpideetaz galdetzeko aukera ere izango dugu", gaineratu dute. Alegazioetarako aukera\nHerritarrendako eredu bat ere sortu dute alegazioak aurkezteko; epea martxoaren 23ra artekoa da eta alegaziook udaletxean entrega daitezke.


Astelehena, 2015ko Abenduak 21\n2015. URTEKO ZINEMAZALEEN BATZAR NAGUSIA\nPASA DEN URTEKO AKTAREN IRAKURKETA ETA ONARPENA.\n2015. URTEKO PELIKULA ETA MARRAZKIEN DATU OROKORRAK AIPATU.\nAURTENGO EKITALDIKO BALANTZEA BANAKATU ETA EGUNGO DIRU EGOERA AZTERTU.\nETORKISUNARI BEGIRA ELKARTEAK DITUEN PROIEKTU BERRIAK EZAGUTARAZI.\nErabiltzailea Andoni 12/21 08:00AM\n"El Viaje de Arlo" atzerapena\nKaixo zinemazle lagunok;\nIdatzi honen bidez elkartetik ohar garrantzisu pare bat ezagutzera eman nahi dizkizuegu;\n1- Gaurko iragarrita zegoen "El Viaje de Arlo" marrazkien saioa agenda arazoak direla eta, urtarrilaren 2 eta 3ra atzeratu beharra izan dugu.\n2- Ohiturari jarraituz, Zinemazaleen Elkarteak bere u\nOsteguna, 2015ko Abenduak 17\nFesta Irrien Lagunen Klubeko “Ane eta Piratekin” ikusgarri aretoan\nLaster gabonak datozkigu eta guztiontzat egun bereziak diren arren, etxeko umeetan da garai honek benetako zirrara eragiten duena.\nZinemazaleen elkartean hori jakin badakigu, baita umeak gure bazkidetza eta ikuslegoaren zati garrantzitsu bat direla ere, horregaitik eta udaletxearen laguntzarekin omenaldi txiki bat prestatu diegu jaialdi gisa.\nFesta Irrien Lagunen Klubeko “Ane eta Piratekin” ospatuko dugu Ikusgarri aretoan abenduaren 2\nErabiltzailea Andoni 12/17 09:30PM\nEtiketak: ikuskizunak, antzerkia, umeak\nIgande honetan saio berezia "8 Apellidos Catalanes"\n"8 Apellidos Catalanes" pelikulak 859 ikusle izan ditu asteburu honetan!! 3 proiekzioak bete zituen eta Zinemazale Elkartetik eman ditugun pelikuletatik ikusiena izan da!!\nHau dela da, eta ikusi ezin izan dozuenetzat, saio berezi bat ptogramatu dugu:\nErabiltzailea Andoni 12/17 09:05PM\nIgandea, 2015ko Abenduak 06\nDeia HEMENDIK 2015 kultur saria\nGure ibilbide laburrean arrakasta txikiak batzen hasiak gara. Azaroaren 24an Zinemalazeen Elkarteak Lea-Artibai eta Busturialdeko Deia egunkariak banatzen duen HEMENDIK 2015 kultur saria jaso zuen Koldo Goitia alkatearen eskutik. Ekitaldia Lekeitioko kultur etxean ospatu zen eta guztira hamaika sari banatu ziren arlo ezberdinetan. Sariak politika, enpresa eta kultura munduko aurpegi ezagunek banatu zituzten eta saritutako guztiok bertan batu ginen jai giro ederrean.\nErabiltzailea Andoni 12/06 09:05PM\nOsteguna, 2015ko Azaroak 19\n29 eta 30ean AMAMA\nDakizuen bezala azaroaren 22tik 28ra Lekeition 38.Euskal Zine Bilera ospatzen da. Aurtengo egitarau zabal eta interesgarriaren barruan, igandean azaroak 22, “AMAMA” filmaz gozatzeko aukera izango duzue 5 euroren truke. Filma bukatu ondoren, zuzendari eta aktoreekin jolasaldia egongo da.\nZinemazaleen elkartetik jakinarazi nahi dizuegu, igande honetan “AMAMA” filma ikusteko auke\nErabiltzailea Andoni 11/19 09:05PM\nEtiketak: saioak, pelikulak\nAstelehena, 2015ko Azaroak 02\nKatu baltz eguneko emanaldi bereziak\nUrtero bezala, Sorgina, Lamiak, Tartalo, Akerra, Katua eta Herensugea kalera irtengo dira zapatuan Katu Baltz jaia ospatzeko. Aurten, gure elkarteak era parte hartu nahi du eta nola ez pelikula baten bidez.\nErabiltzailea Andoni 11/02 02:05PM\nOstirala, 2015ko Urriak 02\nSAIOA ALDAKETA. ZAPATUAN EZ DAGO EMANALDIRIK\nSapatuan antzerkia dagoenez, sapatuko emanaldia ostiralera(20:30) aldatuko da.\nErabiltzailea Andoni 10/02 02:05PM\nOstirala, 2015ko Irailak 11\n2 sarreren zozketa Donostiako 63. Zinemaldirako\nKaixo Zinezaleen Elakarteko bazkide zareten guztioi;\nDonostiako 63. Zinemaldiak laster zabalduko ditu bere ateak eta Zinemazale Elkarteak bazkide bati bertako giroaz gozatzeko aukera eskeini nahi dio.\nDatorren zapatuan Irailak 19, zozketa berezi bat ospatuko dugu 19:30etako emanaldia bukatu ostean. Bazkide batek 2 sarrera eskuratuko ditu Irailaren 26an Donostiako Kursalean ospatuko den klausura ekitaldia zuzenean bizitzeko.\nErabiltzailea Andoni 09/11 11:05PM\nEtiketak: zozketak, sarrerak\nLarunbata, 2015ko Abuztuak 08\n"Minions" saio bereziak\nAste honetan pelikula honen saio berezia emango dugu astelehenean\nErabiltzailea Andoni 08/08 11:02PM\n"Amy" Dokumentalaren gau saioak\nDomukental hau ikusteko aukera abuztuak 22 eta 23ko asteburuan\nAsteazkena, 2015ko Uztailak 22\n"Inside out" saio bereziak\nErabiltzailea Andoni 07/22 10:32AM\nAstelehena, 2015ko Uztailak 06\nEñaut Elorrieta, gaurtik aurrera sarrerak salgai daude kurtur etxean\nElkarteak bere lehen urteurrena ospatzeko zinearekin lotura handia duen arte mota bat erabili nahi izan dugu; musika. Horretarako Eñaut Elorrieta kantaria gonbidatu dugu Lekeitioko "Ikusgarri" aretora uztailaren 17an, iluntzeko 21:00 etan bere "Deserriko Kantak" lanaren birako azken kontzertua aurkeztera. Sarrerak gaurtik aurrera salgai daude kurtur etxean arratsaldero 10€ ren truke.\nErabiltzailea Andoni 07/06 09:32AM\nEtiketak: ikuskizunak, kontzertua\nEz dago saioarik, kale antzerkia\nUrte bezala kale antzerkia dela eta aste buru honetan ez da egongo pelikularik.\nErabiltzailea Andoni 07/06 09:31AM\nAstelehena, 2015ko Ekainak 08\nIñaut Elorrietaren kontzertua Uztailak 17\nUrte bete igaro da lehen aldiz pelikulak proiektatzeari ekin genionetik. Lehen urte aurrena ospatzeko Uztailak 17 ekintza hau antolatu dugu.\nErabiltzailea Andoni 06/08 09:03AM\nAstelehena, 2015ko Maiatzak 11\n"HISTORIAS DE LAVAPIES" Aurkezpena\nDenok dakizuen modura, pasa den asteburuan Willy Toledo aktorea Lekeition izan genuen bere azken pelikula “Historias de Lavapies” aurkezten. Ekitaldia Euskal Herriko beste bi aretotan gozatzeko aukera izan zuten, larunbatean Azpeitian eta igandean Elorrion. Aktorea heldu zen momentutik herriagaz maitemindu eta, prestaturiko agenda egitaraua goitik behera aldatu behar izan genuen, hiru gauak Lekeit\nErabiltzailea Andoni 05/11 09:29AM\nOstirala, 2015ko Maiatzak 08\nZINEMAZALEAK.EUS domeinua ERABILGARRI\nBatzar nagusian adostu zen bezala zinemazaleak.eus domeinua erosi eta martxan jarri dugu. Prozesu honen bitartez, denbora baten zehar zinemazaleak.eu dominiotik zinemazaleak.eus berbideratua izango zara eta zinemazaleak.eu dominioa alde batera utziko dugu. Zein da guzti honen helburua : ".EUS domeinua, Euskara eta Euskal Kulturaren Komunitateaern Interneteko lehen mailako domeinua da. Bere helburua euskara eta euskal kultura sustatu eta Euskara eta Euskal Kulturaren Komunitatea kohesionatzea\nErabiltzailea Andoni 05/08 12:00AM\nBestalde zine komertzialera beti jo beharrean, kalitate handiko pelikula “txikiak” ere ekartzen saiatzen gara. Ildo bera jarraituz, filme hauen egileak eta partaideak gure artera ekartzea lortu izan dugu batzutan; lortu dug\nErabiltzailea Andoni 04/21 12:00AM\nEtiketak: estreinuak, pelikulak, hitzaldia\nAsteartea, 2015ko Martxoak 31\nAste santuetan saio bereziak\nAste santuak direla eta ostiraletik saioa bereziak egongo dira. Kontsultatu ordutegiak eta ez galdu bi pelikula hauek ikusteko aukera.\nErabiltzailea Andoni 03/31 10:27AM\nAsteartea, 2015ko Martxoak 10\nSan Jose zubi musikala\nOstiraletik hasita eta astelehenera musikaz gosatzeko aukera izango duzu. Ostiralean, Lekitto Musika Banda-k urteotan ekintza ezberdinetan eginiko lana eraskusten duen proiekzioa ikusteko aukera izango dugu. Hau dela eta Zinemazaleen elkarteak Whiplash pelikula emago du hurrengo egunetan. Ez galdu aukera.\nErabiltzailea Andoni 03/10 05:27PM\nEtiketak: emanaldiak, musika, pelikulak\nAsteazkena, 2015ko Martxoak 04\nAste honetako 'La teoria del todo' emanaldi aldaketa\nErabiltzailea Andoni 03/04 08:27PM\nAstelehena, 2015ko Otsailak 16\nUmeen funtzioa 4 €\n2014ko abenduaren 26an ospatutako batzar orokorrean, umeen zine saioetan sarreren prezioa, epe mugatu batez, 3€ra jaistea erabaki genuen umeen zaletasuna sustatzeko asmoz. Denborak erakutsi digu sarreren prezioak ez duela eraginik ikusle kopuruan, eta elkartearentzat arazo bat da hurbiltzen den ume kopurua ez delako nahikoa pelikulak ordaintzeko.\nAurrerantzean, 17:30eko umeen saioko sarrerak 4€ balioko ditu denentzat, bazkide izan ala ez, desberdintasunik egin gabe. Bono edo errekarga duten t\nErabiltzailea Andoni 02/16 08:44AM\nsaioak saioa Dantza Zozketak saoiak gabonak ikuskizunak musika zikinkeria kontzertuak Antzerkia Kudeaketa bazkidetza Bazkideak sarrerak aurkezpenak monologoak zozketak Pelikulak bazkideak teknologia Zubia Saioak hitzaldia Musika zinemaldia zine kluba estreinuak klasikoak Sesioak sariak Zozketa jaiegunak pelikulak Hitzaldia Aldaketak umeak batzarra Oharrak emanaldiak pelikula Arazoak Sarrerak Solasaldia kontzertua dokumentalak antzerkia dokumentala jaiak programazioa Jaiak


RUSHWORKS-ek produkzio, erreprodukzio eta streaming plataformetarako gehigarri eramangarriak, indartsuak eta merkeak abiarazteko planak iragarri ditu | NAB Show News | 2020 NAB Show Media NAB Show LIVE-ren bazkidea eta ekoizlea LIVE. Broadcast Ingeniaritzako berriak\nHasiera » Berriak » RUSHWORKS-ek produkzio, erreprodukzio eta streaming plataformetarako gehigarri eramangarriak, indartsuak eta merkeak abiarazteko planak iragarri ditu\nRUSHWORKS-ek produkzio, erreprodukzio eta streaming plataformetarako gehigarri eramangarriak, indartsuak eta merkeak abiarazteko planak iragarri ditu\nBurua / inklinazio burua, kontrol zoom servoa, dolly robotikoa, prompter eta giltza eskuko produkzio sistema berria lerroa goratzeko\nFlower Mound, TX - 10ko otsailak 2020 -RUSHWORKS, produkzio, erreprodukzio eta streaming teknologia berrien hornitzailea 2001az geroztik, NAB 2020-n bere konponbide funtsezko serieari gehigarriak erakutsiko dizkio, sistema errazak eta merkeak eskainiko dituena, Broadcast, etxeetako zeharkako merkatu zabaletara. Adorazioa, Hezkuntza, Gobernua, Lege eta Kirola. Konpainiak agerian utzi du bere azken belaunaldiko pan / tilt head, servo zoom kontrol sistema, dolotika kamera kamera plataforma, prompter merkean eta giltza eskuko produkzio sistema eramangarria aurkeztea. RUSHWORKS-ek ere PTX 2. eredua, VDESK, VNEWS eta VDEPO bistaratuko ditu Booth SL7406-n.\nRUSHWORKS Spotlight PTX 1L eredua jartzen du\nRUSHWORKSek inklinazio motor indartsuagoa eta L formako inklinazio plataforma handiagoa duen PTT 1L PanTilt eredu berria erakutsiko du. PTX serieko berriek kamera / lente konbinazio zabal eta astunagoekin bateragarritasun handiagoa ahalbidetzen dute, DSLR eta ispilurik gabeko gorputzak barne Sony Alpha seriea eta RX10 IV polifazetikoa "zubi" kamera 25x zoom optikoko lentearekin.\nAurreko PTX 1. eredua bezala, 1L eredua RS-422 VISCA gailuak erabiliz eta DMX hardware eta softwarea erabiliz kontrolatu daiteke. RS-422, RS-232, RS-485, LANC eta Panasonic REMOTE (2 kable) komunikazioen bidez kontrolatu daitezkeen kamerei buruzko konexioak barne hartzen ditu.\nBABYZOOMER: Servo Zoom Kontrola PTX 1L eredua eta 2 eredua\nBABYZOOMER kitak aukera ematen die hainbat fabrikatzailek nahi ez dituzten zoom lenteen aukera zabala erabiltzeko hautatutako kamerari.\n"Potentziaren zoom-lenteen gabezia irekiera konstante handiak ditu, gure PTX pan / tilt head bezero askorentzat frustranteak izan dira" esan zuen Rush Beesleyk, RUSHWORKSeko presidenteak. "Azken XNUMX urteetan potentziaren zoom kontrolaren eskaera etengabe handitu denez, jendeari zehazki zer eskatzen ari diren ematea erabaki dugu. BABYZOOMER zalantzarik gabe joko-aldatzailea da! "\nBABYZOOMER RUSHWORKS PTX 1L eredurako aproposa da. Kameraren pisu eta oreka ugari eskaintzen dituen unitate polifazetikoa da. Bideo-produkziorako DSLR eta mirrorless kamera gero eta ezagunagoak erabiltzen ditu, baina kitak RUSHWORKS PTX 2 eredua ere ondo funtzionatzen du. kamera URSA Mini bezalako kamera handiagoetarako, Canon, eta askoz gehiago. BABYZOOMER bereziki erabilgarria da Blackmagic Micro Studio Camera 4K-rekin lortutako argi mailak f2.8 eta behekoekin.\nRUSHWORKS-en kamera kontrolatzeko softwarea IP bidez ere interfazatzen da ATEM Production Studio-rekin. Sarrera aukeraketa automatikoa eta Aurrebista / Programa trantsizioa eskaintzen ditu pantailaren ukipen-interfazetik.\nRUSHDOLLY: Erabilera erraza eta sinplea duen interfazea eta PTZ zentrotzea\nRUSHDOLLY txikia eta arina, oso estudioa zein urruneko eragiketetarako oso egokia, gaur egun guztiz integratuta dago RUSHWORKS VDESK, REMO eta Ctrl + R produkzio sistemekin. Interfazea eta sinplea den zortzi aurrezarpen estatiko edo higikorren sorrera onartzen duen aurreztutako eta atzerapen parametro sofistikatuak ditu. Muntatutako PTZ kamera aukeratu dezakezu jaurtiketan objektua edo pertsonaren inguruan zentralizatuta egoteko dolly-a Hasiera-Geltokitik gelditzen denean.\nRUSHPROMPTER: Aurrekontu kontzientearentzako eskatzeko software deskargagarria\nErraza baina eraginkorra izan dadin, RUSHPROMPTER-ek jendeak nahi eta funtsezko ezaugarriak biltzen ditu gidoiak sortzeko eta galdetzeko. Beesleyren hitzetan, "Ez gehiago. Gutxiago. " Horien artean, RTF eta TXT sortu, esportatu eta inportatu, aurkitu eta ordezkatu behar dira, denbora errealeko letra tamaina egokitzea, lerro aldakorreko tartea eta karaktere indibidualak kontrolatzea, letra etzanez, azpimarratu, koloreztatu eta nabarmenduz.\n"Erabilera eta interfazea diseinatu ditugu erabiltzeko erraztasuna, aldakortasuna eta kostu-eraginkorra lortzeko. Uste dut jendeak berehala aitortuko dituela abantaila probaren bertsioa deskargatzen dutenean eta emango diela ". Beesleyk komentatu zuen.\nRUSHWORKS-ek ere stand arin eta merke bat sortu du, 12 "16: 9 monitore bat edo bi onartzen dituena prompter testua erakusteko eta baita bideo-aldagaien programaren irteera bat. Informazioa webgunean dago eskuragarri (www.RUSHWORKS.tv) non RUSHPROMPTER entsegu aldirako deskarga daiteke eta PayPalen bidez erosi 99 $.\nREMO NDI: giltza eskuko pantaila eramangarria PTZ / PTX / RUSHDOLLY Ekoizpen Sistema\nRUSHWORKS REMO NDI sistema estandarrak urrutiko produkzio, grabazio eta streamingerako kamera anitzeko konfiguraziorako beharrezko guztia biltzen du. Osagaiak gurpilekin eta helduleku luzagarria duten bi bidaia malkartutan kokatzen dira. REMO NDI, RUSHWORKS REMO urruneko produkzio sistema ezagunean oinarrituta dago, "In-One" ordenagailu batek erabiltzen du 24 "ukipen-pantaila eta i9 prozesadore bizkorra pizten duen Windows 10 Pro-rekin 1TB SSD biltegian. RUSHWORKS lasterbide teklatu pertsonalizatua, sei botoiko Hall-effect joystick, zortzi ataka PoE GigE etengailua eta bi (2) NDI PTZ kamera 30x zoom optikoko lentea ditu.\nSoftwarea, RUSHWORKS VDESK eta Ctrl + R soluzioak ere baditu, trantsizioak, PiP eta kutxa bikoitzeko efektuak eta Chroma-tekla ditu. Komunikabide guztientzako fitxategi arakatzailea erabat bilatzea eta gertaera desberdinetarako zenbait erreprodukzio zerrenda sortzeko gaitasuna ditu. Gehienez lau NDI sarrera eta NDI irteera bat onartzen ditu, Programa grabatzen du eta NDI eta korronteetara jo ditzake, hala nola, Facebook Live eta YouTube Live bezalako gune ezagunetara.\n"NDI konektagarritasunak kableatuen eskakizun tradizionalak bideo, audio, PTZ kamera protokoloak eta potentzia daramaten CAT5 kable bakan bihurtu ditu", dio Beesleyk. "Botere eta funtzionalitate gehiago jartzen ditugu OB gehienetan (Broadcast kanpoko furgonetetan) aurkituko dituzun kasu batzuetan ... tamaina, kostu eta konplexutasun operatiboaren zati batean".\nVNEWS: Albisteak eta aisialdirako produkzio sistema\nVNEWS, konpainiaren giltza eskuko produkzio sistema integratuak "beharrezko hardware eta software guztiak biltzen dituen kutxa batean", pertsona bat ekoizle, idazle, zuzendari, zuzendari teknikoa eta albiste programa edo entretenimendu ikuskizun baten talentu bihurtzen du.\nVDEPO Video Deposition Grabaketa Sistema\nRUSHWORKS ' VDEPO Lokalizazio bidezko gordailuen eta gelako laguntzaren ekoizpenean espezializatutakoen beharrak betetzen ditu. PiP laguntza eskaintzen du, sarreren ISO grabaketa, streaming irteera, zooming eta oharpenak, dokumentuen eta klipen bilaketa eta erreprodukzioa, eta denbora errealeko ahots-testuen transkripzioak eta fitxategien sinkronizazioa. Arina eta txikia da, konfigurazio bizkorrerako eta ukipen-pantailaren funtzionamendu zaratatsurako optimizatuta dago.\nEkoizpen eta Jolas Sistemak\nRUSHWORKS VDESK Kamera anitzeko PTZ eta PTX produkzio sistema integratua da, eta aldagaiak, efektuak, trantsizioak eta Chroma gakoa ditu. Tokiko kodetze eta streaming funtzioak ditu.\nEnpresarenak A-ZERRENDA BROADCAST Automatizazio Sistema, munduko telebista ezagunenetako instalazio askotan aurkitu dena, 24 / 7 automatizaziorako beharrezkoak diren ezaugarri guztiak eskaintzen ditu eta SD eta HD lauko lau kanal independentetan. OTT-ren konfigurazio bakarra, A-LISTA Streamster, standean ere agertuko da.\nBroadcast ingeniaria Broadcast Ingeniaritza Kontrol Sistema Cooke Optics Graham Chapman Egunkarira egindako prentsa OTT SoftAtHome, MStar, CES2017 Loreak eta geziak Biltegiratzea Telebistako teknologia TVU sareak Ultra HD foroa Bideo ingeniaria\t2020 02--21\naurreko: Bideo zuzendaria\nHurrengoa: tvONEk Magenta Pathfinder erakutsiko du NAB Show 2020an


Ostedijk-en karga hozteko lanak hasi dira | Consumer\nOstedijk-en karga hozteko lanak hasi dira\nGaliziako kostatik hurbil dagoen ontziak 6.000 tona ongarri garraiatzen ditu\narabera: Astelehena, 2007ko otsailaren 19a\nCristina Narbona Ingurumen ministroak esan du dagoeneko hasi direla Holandako “Ostedijk” itsasontziaren karga hozten. Ontzi horrek ongarria garraiatzen du, gasak isurtzeari uzteko.\nNeurri hori atzo erabaki zuen kasua kudeatzen duen krisi-kabineteak, Pilar Tejo Itsas Salbamendu eta Segurtasuneko zuzendariak (SASEMAR) esan zuenez.\nMinistroak onartu du “arrisku sor bat dagoela, orain arte kontrolatu daitekeena eta atmosferaren kutsadurari dagokionez inolako aldaketarik eragin ez duena”, eta zuhurtzia eta lana eskatu du “gorabehera hori ingurumen-kalterik eta kalte pertsonalik gabe konpontzeko”.\n“Ostedijk” Galiziako kostaldetik hurbil dago, eta bere sotoan 6.000 tona “NPK 15151515C” ongarri daramatza. Ongarri hori, normalean, landan erabiltzen da, baina ez da toxikoa, eta “deskonposizio autosostenidoaren” prozesua jasaten ari da.\nOntziko 12 tripulatzaileetatik lau Juan Canalejo ospitalean (Coruña) artatu zituzten, begiak narritatu, mukosa eta arnasa hartzeko zailtasunak agertuz. Guztiek jaso dute alta.\nKrisi-kabineteak atzo arratsaldean erabaki zuen “Ostedijk” zuzentzea. Itsas salbamenduko “Don Inda” ontzia Galiziako iparraldeko kostaldera doa atoian. Datozen egunetarako aurreikuspen meteorologikoak kontsultatu ondoren, ontzia Estaca de Baresko lurmuturraren ekialdean dagoen eremu batera eta kostatik sei edo zazpi miliara eramango da. Eremu horrek “itsasontziaren babesa eta segurtasuna bermatzen ditu egin beharreko edozein eragiketatarako” esan zuen Pilar Untxok.\nSASEMAReko arduradunak ziurtatu zuen kargatik datozen gasak hiri-biztanleriaren eremuetatik urrun daudela. “Hegoaldetik eta hego-mendebaldetik espero diren haizeekin, posizio horretan, ontzitik datorren edozein gas itsasorantz joango da beti, eta ez lurrerantz”, azaldu zuen.\nhoztu itsasontzi karga lanak ostedijk-eu


5 urte beranduago agertu da inork ikusi ez zuen etxetzarraren lizentzia - - Zarauzkohitza.eus\nSOS Talaimendi 2020-06-25 14:51\nLehen irregulartasun gutxi ez eta bat gehitu zaio etxetzarraren kasuari. Hain zuzen, 5 urte beranduago egin baita ezagun etxetzarra lehen aldiz okupatzeko lizentzia.\nAzpeitiko Epaitegiak mahai gainean dauka Zarauzko Udalak 2015ean emandako ur-sarbidearen gaineko auzi-eskea. Izan ere, ur-sarbidearen baimen hau lehen aldiz okupatzeko lizentzia gabe eman zuten, lurzoru eta hirigintza legeek diotenaren aurka.\nGipuzkoako Aire Kirol Federazioak legez kanpokoa dela deritzo eta horregatik abenduaren 13an egindako salaketan Xabier Txurruka Zarauzko alkatea eta Urbanismoko udal teknikari baten ardura dela argudiatzen dute.\nIkerketa berehalakoan martxan jartzekoa bazen ere, hilabete beranduago, Adrián Cámarak, Azpeitiko lehen epaitegiko titularra denak, ez zuen aurrerabiderik egin eta Fiskaltzari bere iritzia galdetu zion. Albiste gehiagorik ezean eta iada martxoaren 13a gainean, koronabirusak eragindako geldialdi honetan, geldirik dirau epaiketa tramite honek.\nKasu honen nondik norakoak zehatzago jakiteko, Alberto Uriona kazetariak bere BLOGean duen artikulura esteka duzue hemen.


Martxoaren 18an, igandea, goizeko 11etan, nahi duten guztiek parte hartu ahalko dute Zuhaitzaren Eguneko jardueretan.\nZuhaitzen landaketa familiarekin, taldeka edo elkarte baten izenean egin ahalko da. Aurten aukeratutak lekua Errota kalea izanen da, haur parkearen ondoan.\nIzena emateko deitu 012 telefonora edo egin eskaera www.berriozar.eus webgunean. Epea: martxoaren 5etik 14ra.\nObra eta Lorezaintza Zerbitzuak landareak eta behar den tresneria jarriko ditu jendearen esku. Hala ere, tresneria eramateko aukera duenari eramateko gomendatzen diogu, Udalak jarriko duena denontzako nahikoa izanen ez delako.\nZuhaitzak landatu eta gero, Lantxotegi Elkarteak prestatutako otamena eskainiko da.\nAnima zaitez eta parte hartu! Zure laguntza beharrezkoa da Berriozar jasangarria lortzeko.


Thomas Becket - Wikipedia, entziklopedia askea.\n(«Tomas Becket» orritik birbideratua)\nThomas Becket (Londres, 1118 edo 1120 - Canterbury, 1170ko abenduaren 29a) Ingalaterrako apezpiku martiria izan zen. Eliza Anglikanoak eta Eliza Katolikoak santutzat gurtzen dute.\n1162ko ekainaren 3a - 1170eko abenduaren 29a\n1162ko ekainaren 3a -\n← Theobald of Bec (en) - Richard of Dover (en) →\nCheapside (en) , 1118 edo 1120\nCanterburyko katedrala, 1170eko abenduaren 29a (51 urte)\nteologoa, klerikoa, epailea eta apaiz katolikoa\nThomas Becketen hilketa irudikatzen duen esmaltea, XII. mendea, Louvre, Paris.\n1154. urtean, Teobaldoren ekimena zela eta, Ingalaterrako erresumako kantziler izendatu zuen Henrike II.aren erregeak. Adiskide handiak izan ziren erregea eta Thomas Becket, eta Teobaldoren ondorengo izendatu zuen erregeak. 1162. urtean Canterburyko artzapezpiku egin zen eta uko egin zien 1164. urteko Clarendongo Konstituzioei, besteak beste erregearen aginpidea elizakoaren gainetik ezartzen zuelako eta, horien arabera, erregeari berari ematen zitzaiolako apezpikuak izendatzeko aukera.\nSaldukeriaz, Frantziara erbesteratu zen eta 1170. urtean, Alexandro III.a Aita Santuaren baimenaz, Henrike II.a eta haren semea ondorengo izendatu zuten ingeles prelatuak eskumikatu zituen. Ingalaterrako erregeak Thomas Becketen Canterburyko apezpikutegirako itzulera onartu zuen Aita Santuaren mesfidantza areago ez zedin, baina 1170. urteko abenduan erregearen aldeko nobleek hil zuten Thomas Canterburyko katedralean. Haren hilobia erromesen gune bihurtu zen 1173. urtean egin zuten santu.\nSantu izendatu zuten hil eta hiru urtera. Henrike VIII.ak ohostu egin zuen haren tenplua 1538. urtean, eta kendu egin zuen Thomas Becketten izena Ingalaterrako egutegitik.\nHaren eguna abenduaren 29an ospatzen da.\nWikimedia Commonsen badira fitxategi gehiago, gai hau dutenak: Thomas Becket\nMultimedia: Thomas Becket


Joni Ubeda: "Iragana begiratzea asko gustatzen zaio jendeari" - Deia\nAiurri herri komunikabideko zuzendaria\nJoni Ubeda: "Iragana begiratzea asko gustatzen zaio jendeari"\nHerri komunikabideek 90eko hamarkadan atera zituzten argazkiak digitalizatzea du helburu TOKIKOM Wikiproiektuak. Horiek ordenatu, wikimediara igo eta erabilera librean jartzeko\nuxue gutierrez 04.05.2020 | 20:48\nJoni Ubeda, Aiurri komunikabideko zuzendaria\nEraikinak, paisaiak, pertsonak, erliebeak, gertakarien lekukotzak... Errealitate puska baten isla dira argazkiak, momentu baten betikotzea, iraganera salto egiteko aukera. Joni Ubeda Aiurri herri komunikabideko zuzendariaren arabera, denborarekin "ondare" bihurtzen dira argazkiak. Irudien balioaz jakitun, Beterri-Buruntza-Aiztondoko eskualdean 90eko hamarkadan ateratako 2.000 argazki digitalizatu dituzte. Euskal Wikilarien Elkartearekin eta Tokikom herri komunikabideen bateragunearekin elkarlanean ondu dute egitasmoa.\nNoiz eta nola izan zenuten egitasmoaren berri?\nTokikom hedabideen bateragunean, euskal wikipedia kultur elkartearekin batera, harremanetan jarri ziren lankidetza egitasmo batzuk aurrera ateratzeko, besteak beste hau. Izan ere, gabezia bat an-tzeman zuten wikilariek, 80-90eko hamarkada horretan hutsune nabarmena zegoela irudiei dagokienez, bereziki erabilera libreko irudiei dagokienez.\nHutsune hori betetzeko baliagarriak dira tokiko hedabideak?\nTokiko prentsan 80-90eko hamarkadan sortu ziren euskara elkarteen eskutik nagusiki hedabide pila bat: Arrasate prest, Galtzaundi, Aiurri€ orduan azter-tzen hasi ziren ea tokiko hedabideetan gordetzen ziren irudi horiek izan zitezkeen aproposak egitasmo hau martxan jartzeko. Guk aldizkariko argazkitegia nahiko txukun gordeta mantendu dugu; hau da, argazkiak urteka sailkatuta eta gaiaren arabera ere nahiko ondo antolatuta geneukan.\nZertarako da baliagarria herri komunikabideen artxibo grafikoa osatzea?\nNik beti defendatu izan dut argazkiak denborarekin ondare bilakatzen direla. Aiurrik 26 urtetik gorako ibilbidea egin du, eta egindako lan horren ondoren argazkiak ondare dira. Ondarea zentzu zabalean: argazki horietatik hirigintza, paisaia, toponimia, historia€ elementu asko ukitzen dira argazkiarekin. Argazkia ondarea da, eta aldi berean, informazioa da. Gainera erabilera librean jarri dira, eta horrela denen bistara uzten dira eta edozein herritarrek eskura dauzka argazki horiek nahi izanez gero erabiltzeko. Argazkiak ondare, informazioa etab dira. Askotariko funtzioak nola, erabilera anitzak ere izan ditzakete.\nZertarako erabil daitezke argazki hauek?\nEsango nizuke jendeak lagun artean erakusteko eta gordetzeko erabiltzen dituztela argazkiak oro har. Jende askok argazki horiek gorde egin ditu bakoitzak bere kabuz. Guri ere ondo etorri zaigu. Egun hauetan adibidez martxan jarri dugu atal bat: 'Iraganaren eta orainaren leihoa'. Hartu dugu duela 25 urteko argazki bat eta gaur egungo bat eta oso modu ikusgarrian eta sinplean ikus daitezke. Etorkizunean ere artikuluak eta erreportajeak egiteko hor daukagun informazio iturri bat da irudiena; hain justu, 2.000 argazki.\nZer ageri da 2.000 argazki horietan?\nHor daude adibidez Martin Ugalde 90eko hamarkadan udalak "seme kutuna" izendatu zueneko argazkiak, eta hori oso ekitaldi garrantzitsua izan zen. Garai horretako kultur eta erakundeen ordezkaritza gorena elkartu zen Andoainen: Eduardo Txillida, Martin Ugalde bera€. Gero, bestalde, herrian egunez egun ez dugu aldaketa handirik sumatzen, baina urteen poderioz gauzak asko alda-tzen dira. Andoaingo paisaia erabat aldatu da. Era berean, hainbat gertakariren lekukotzak ere jaso ditugu: uholdeak, borroka antimilitarista€ garrantzitsuak dira ere wikipedian atal berriak sortzeko. Intsumisioari dagokionez ez zeuzkaten argazkiak, edo, adibidez, Martin Ugalderen argazki librerik ez zeukaten.\nArgazki bilduma guzti horren artean bada bereziki atentzioa deitu dizunik?\nNik 16 urte daramatzat Andoainen bizitzen, baina tolosarra naiz. Gaztetan Tolosatik Andoainera etortzen nintzen gaztetxera lagunekin kontzertua ikustera. Gaztetxe hura bota zuten, baina niretzat argazki horiek oso kutunak dira.\nIzan ere, argazkiak ondarea eta informazioa ez ezik, oroitzapenak ere badira.\nNoski. Hori da gakoa zergatik izan duen arrakasta herritarren artean. Ez da bakarrik zu gaztetan ikustea, baizik eta oroitzen duzu garai hura, gazte zineneko garaia edo mugimendu jakin bateko kide izan zineneko garaia€ Nostalgia eta iragana begiratzea asko gustatzen zaio jendeari.\nSorpresaren bat hartuko zenuten argazkiren bat baino gehiagorekin, ezta?\nGehien harritu gaituena izan da izan duen oihartzuna. Nik esango nuke Aiurrin kazetari bezala gutxitan sumatu dudala horrelako feedbacka lan baten aurrean. Gaur egun bizi den jendearen atzera begirako bat egin dugu, azken finean.\n2.000 argazki bada zerbait. Zaila izan da digitalizazio prozesua?\nGuk dena ondo gordeta genuen eta lan taldeko pertsona bat jarri zen argazki horiek digitalizatzen eta antolatzen. Fitxa bat osatu behar izan genuen argazki horiekin guztiekin eta antolatu ditugu Excel dokumentu baten arabera. Argazkiak ikusi daitezke urteka, herrika eta baita ere gaika: kultura, gizartea, ekonomia... bilaketa ezberdinak ahalbidetu ditugu.\nEzinbesteko baldintzarik dago egitasmoa posible izan dadin?\nEgitasmo honetan, nire ustez, hau aurrera ateratzeko behar dira bi gauza. Gutxieneko antolaketa bat edukitzea, hasteko; hau da, argazkiek oinarrizko modu batean antolatuta egon behar dute, bestela oso konplikatua da digitalizatzen hastea. Eta bigarrena, digitalizazio lanetan ibiliko den pertsona horrek gutxieneko ezagutza bat izan behar du. Lanbide berean urteak pasatzeak pista asko ematen dizkizu, ezagunak zaizkizu argazki asko eta hori abantaila bat da proiektua arinago eta errazago burutzeko.